
กฎกระทรวง
กำหนดการแลกเปลี่ยนข้อมูล 
เพื่อปฏิบัติตามความตกลงระหว่างประเทศเกี่ยวกับภาษีอากร 
พ.ศ. 2566
		

อาศัยอำนาจตามความในมาตรา ๖ วรรคหนึ่ง มาตรา ๑๕ วรรคสอง มาตรา ๑๖ มาตรา ๑๗
วรรคสอง วรรคสี่ วรรคห้า และวรรคหก และมาตรา ๓๒ วรรคสอง แห่งพระราชกำหนดการแลกเปลี่ยน
ข้อมูลเพื่อปฏิบัติตามความตกลงระหว่างประเทศเกี่ยวกับภาษีอากร พ.ศ. ๒๕๖๖  รัฐมนตรีว่าการกระทรวงการคลังออกกฎกระทรวงไว้ ดังต่อไปนี้
ข้อ	๑	กฎกระทรวงนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป 
	ข้อ	2	ในกฎกระทรวงนี้
“หน่วยงานทางการเงิน” หมายความว่า  นิติบุคคลที่ให้บริการรับฝากสินทรัพย์ตามข้อ ๖
หรือรับฝากเงินตามข้อ ๗ หรือดำเนินธุรกิจเกี่ยวกับการลงทุนตามข้อ ๘ หรือประกอบธุรกิจประกันชีวิต
ตามข้อ ๙
“นิติบุคคล” ให้หมายความรวมถึงนิติสัมพันธ์ที่ก่อตั้งขึ้นตามกฎหมาย เช่น ทรัสต์ 
“สินทรัพย์ทางการเงิน” หมายความรวมถึงสินทรัพย์ดังต่อไปนี้ แต่ไม่หมายความรวมถึงผลประโยชน์โดยตรงในอสังหาริมทรัพย์ที่ไม่ได้มีลักษณะเป็นหนี้ 
(๑) หลักทรัพย์ เช่น หุ้นในบริษัท ความเป็นหุ้นส่วนหรือสิทธิประโยชน์แห่งความเป็นเจ้าของ
ในห้างหุ้นส่วนหรือทรัสต์ ที่ถือโดยประชาชนในวงกว้างหรือมีการซื้อขายเป็นการทั่วไป ตั๋วเงิน พันธบัตร
หุ้นกู้ หรือหลักฐานอื่นซึ่งแสดงภาระผูกพันในลักษณะหนี้ 
(๒) ส่วนได้เสียในห้างหุ้นส่วน
(๓) สินค้าโภคภัณฑ์ 
(๔) สัญญาสวอป เช่น สัญญาสวอปอัตราดอกเบี้ย สัญญาสวอปเงินตราต่างประเทศหรือ
ข้อตกลงที่คล้ายกัน
(๕) สัญญาประกันภัย หรือสัญญาประกันชีวิตแบบเงินรายปี หรือ
(๖) ผลประโยชน์ใด ๆ เช่น สัญญาฟิวเจอร์ สัญญาฟอร์เวิร์ด หรือออปชัน ในสินทรัพย์
ทางการเงินตาม (๑) ถึง (๕)

/ “บัญชี ...
“บัญชีเงินฝาก” หมายความว่า  บัญชีทางพาณิชย์ บัญชีกระแสรายวัน บัญชีออมทรัพย์ บัญชีฝากประจำ บัญชีที่มีหลักฐานเป็นบัตรเงินฝาก เอกสารรับรองการลงทุน ตราสารหนี้ หรือตราสารอื่น
ที่มีลักษณะเดียวกัน ที่เก็บรักษาโดยหน่วยงานทางการเงินที่ดำเนินการเป็นปกติธุระในลักษณะของ
ธนาคารหรือธุรกิจที่มีลักษณะเดียวกัน และหมายความรวมถึงจำนวนเงินที่บริษัทประกันภัยถือไว้ตามสัญญา
การลงทุนที่รับประกันผลตอบแทนจากการลงทุนหรือสัญญาที่มีลักษณะคล้ายกันที่จ่ายหรือหักผลประโยชน์
จากสัญญานั้น
[bookmark: _Hlk135127435]“บัญชีดูแลสินทรัพย์” หมายความว่า  บัญชีที่มีการถือสินทรัพย์ทางการเงินอย่างน้อยหนึ่งหน่วย
เพื่อประโยชน์ของบุคคลอื่น แต่ไม่รวมถึงสัญญาประกันภัยหรือสัญญาประกันชีวิตแบบเงินรายปี
“ส่วนได้เสียในส่วนทุน” หมายความว่า  
(๑) ส่วนได้เสียในทุนหรือกำไรของห้างหุ้นส่วนในกรณีของห้างหุ้นส่วนที่เป็นหน่วยงานทางการเงิน
(๒) ส่วนได้เสียในส่วนทุนที่ถือโดยผู้ก่อตั้งทรัสต์หรือผู้รับประโยชน์จากทรัสต์ทั้งหมดหรือบางส่วน 
หรือบุคคลธรรมดาอื่นซึ่งมีอำนาจควบคุมสูงสุดในทรัสต์ ในกรณีของทรัสต์ที่เป็นหน่วยงานทางการเงิน ทั้งนี้ ผู้ที่ต้องถูกรายงานจะถือว่าเป็นผู้รับประโยชน์จากทรัสต์ หากผู้ที่ต้องถูกรายงานดังกล่าวมีสิทธิ
ที่จะได้รับการจัดสรรผลประโยชน์แบบบังคับ ไม่ว่าโดยทางตรงหรือทางอ้อม หรืออาจได้รับการจัดสรรผลประโยชน์จากทรัสต์ตามดุลพินิจ ไม่ว่าโดยทางตรงหรือทางอ้อม
“สัญญาประกันภัย” หมายความว่า  สัญญาที่ผู้รับประกันภัยตกลงที่จะชำระเงินเมื่อเกิดเหตุการณ์
ความไม่แน่นอนตามที่ได้ระบุไว้ซึ่งเกี่ยวข้องกับการเสียชีวิต ความเจ็บป่วย อุบัติเหตุ ความรับผิด
หรือความเสี่ยงด้านทรัพย์สิน แต่ไม่รวมถึงสัญญาประกันชีวิตแบบเงินรายปี
“สัญญาประกันชีวิตแบบเงินรายปี” หมายความว่า  สัญญาที่ผู้รับประกันภัยได้ตกลงที่จะจ่ายเงิน
ตามระยะเวลาที่กำหนดไว้ทั้งหมดหรือเป็นงวด โดยอ้างอิงจากการทรงชีพของบุคคลธรรมดา ซึ่งรวมถึงสัญญาที่ถือว่าเป็นสัญญาประกันชีวิตแบบเงินรายปีตามกฎหมาย กฎ หรือแนวปฏิบัติของดินแดน
ที่มีการทำสัญญาประกันภัยนั้นตามที่ผู้รับประกันภัยได้ตกลงที่จะจ่ายเงินตามจำนวนปี
“สัญญาประกันภัยมูลค่าเงินสด” หมายความว่า  สัญญาประกันภัยที่มีมูลค่าเงินสด แต่ไม่รวมถึง
สัญญาการรับประกันภัยต่อเพื่อชดใช้ค่าเสียหายระหว่างบริษัทประกันภัยสองแห่ง
“มูลค่าเงินสด” หมายความว่า  มูลค่าที่มากกว่าระหว่างจำนวนเงินที่ผู้ถือกรมธรรม์มีสิทธิได้รับ
เมื่อมีการเวนคืนหรือการสิ้นสุดสัญญาประกันภัยโดยไม่ต้องหักค่าธรรมเนียมการเวนคืนหรือเงินกู้ยืม
ที่มีกรมธรรม์ประกันภัยเป็นหลักประกัน กับจำนวนเงินที่ผู้ถือกรมธรรม์สามารถกู้ยืมได้ภายใต้สัญญาประกันภัย  ทั้งนี้ มูลค่าเงินสดดังกล่าวไม่รวมถึงจำนวนเงินที่พึงจ่ายตามสัญญาประกันภัยในกรณีดังต่อไปนี้


/ (๑) จาก ...





(๑) จากกรณีการเสียชีวิตของผู้เอาประกันภัยซึ่งเป็นบุคคลธรรมดาที่เอาประกันภายใต้สัญญาประกันชีวิตเท่านั้น
(๒) จากกรณีบาดเจ็บหรือความเจ็บป่วย หรือผลประโยชน์อื่นที่จ่ายสำหรับการชดเชย
ความสูญเสียทางเศรษฐกิจจากเหตุการณ์ที่ได้มีการเอาประกันภัยไว้ 
(๓) จากกรณีการคืนค่าเบี้ยประกันภัยที่ได้จ่ายไว้โดยมีการหักค่าธรรมเนียมการทำประกันภัย
ไม่ว่าจะมีการเรียกเก็บหรือไม่ ภายใต้สัญญาประกันภัย นอกจากประกันชีวิตควบการลงทุนหรือประกันชีวิต
แบบเงินรายปี เนื่องจากการยกเลิกหรือสิ้นสุดสัญญาดังกล่าว หรือกรณีความเสี่ยงที่ลดลงระหว่างระยะเวลาที่สัญญาประกันภัยมีผลบังคับ หรือเกิดจากการคำนวณค่าเบี้ยประกันภัยให้ถูกต้อง
(๔) จากกรณีการจ่ายเงินปันผลให้ผู้ถือกรมธรรม์ นอกจากเงินปันผลที่จ่ายเมื่อสัญญาประกันภัย
สิ้นสุดลง โดยเงินปันผลดังกล่าวเกี่ยวข้องกับสัญญาประกันภัยที่มีการจ่ายผลประโยชน์ตาม (๒) เท่านั้น
	(๕) จากกรณีการคืนค่าเบี้ยประกันภัยที่ได้มีการจ่ายไว้ล่วงหน้าหรือมีการมัดจำเบี้ยประกันภัย
ไว้สำหรับสัญญาประกันภัยใด ๆ ที่กำหนดให้จ่ายเบี้ยประกันภัยอย่างน้อยเป็นรายปี หากจำนวนเบี้ยประกันภัย
ที่ได้มีการจ่ายไว้ล่วงหน้าหรือมีการมัดจำเบี้ยประกันภัยไว้ไม่เกินเบี้ยประกันภัยของปีถัดไปที่ต้องมีการชำระ
ตามสัญญาประกันภัยนั้น
“ผู้ถือบัญชี” หมายความว่า  บุคคลซึ่งเป็นลูกค้าที่มีชื่อหรือถูกระบุชื่อเป็นผู้ถือบัญชีทางการเงิน
ที่อยู่ในความครอบครองดูแลของหน่วยงานทางการเงิน แต่ไม่รวมถึงตัวแทน ผู้รักษาสินทรัพย์ นอมินี ผู้มีอำนาจในการลงนาม ที่ปรึกษาการลงทุน หรือตัวกลาง ที่ไม่ใช่หน่วยงานทางการเงิน ถือบัญชีทางการเงิน
เพื่อประโยชน์หรือเพื่อบุคคลอื่น
[bookmark: _Hlk140339588]ในกรณีสัญญาประกันภัยมูลค่าเงินสดหรือสัญญาประกันชีวิตแบบเงินรายปี ให้ผู้ถือบัญชีหมายถึงบุคคลที่มีสิทธิเข้าถึงมูลค่าเงินสดหรือมีสิทธิเปลี่ยนแปลงผู้รับผลประโยชน์ตามสัญญา หากไม่มีบุคคลดังกล่าว ให้ผู้ถือบัญชีหมายถึง บุคคลใด ๆ ที่มีการระบุชื่อในสัญญาว่าเป็นเจ้าของบัญชี
และบุคคลใด ๆ ที่มีสิทธิในเงินที่จ่ายภายใต้เงื่อนไขของสัญญาดังกล่าวนั้น  ทั้งนี้ ในกรณีครบกำหนดสัญญาประกันภัยมูลค่าเงินสดหรือสัญญาประกันชีวิตแบบเงินรายปี ให้ผู้ถือบัญชีหมายถึงบุคคล
แต่ละรายที่มีสิทธิได้รับเงินตามสัญญา
“บัญชีที่มีมูลค่าต่ำ” หมายความว่า  บัญชีของบุคคลธรรมดาที่มีอยู่ในวันก่อนวันที่กฎกระทรวงนี้
ใช้บังคับ ที่มียอดรวมหรือมูลค่ารวมไม่เกินสามสิบล้านบาท ณ วันที่ ๓๑ ธันวาคม พ.ศ. ๒๕๖๕
หรือวันก่อนวันที่กฎกระทรวงนี้ใช้บังคับ
“บัญชีที่มีมูลค่าสูง” หมายความว่า  บัญชีของบุคคลธรรมดาที่มีอยู่ในวันก่อนวันที่กฎกระทรวง
นี้ใช้บังคับ ที่มียอดรวมหรือมูลค่ารวมเกินสามสิบล้านบาท ณ วันที่ ๓๑ ธันวาคม พ.ศ. ๒๕๖๕
หรือวันก่อนวันที่กฎกระทรวงนี้ใช้บังคับ หรือ ณ วันที่ ๓๑ ธันวาคม พ.ศ. ๒๕๖๖ หรือ ณ วันที่
๓๑ ธันวาคม พ.ศ. ๒๕๖๗


                                                                                                                    / “หลักฐาน ...



“หลักฐานเอกสาร” หมายความรวมถึงเอกสารหรือหลักฐานอย่างหนึ่งอย่างใด ดังต่อไปนี้
[bookmark: _Hlk140342526](๑) ใบรับรองความมีถิ่นที่อยู่ที่ออกโดยหน่วยงานของรัฐบาลที่มีอำนาจของดินแดนที่ผู้รับเงิน
อ้างว่ามีถิ่นที่อยู่ เช่น รัฐบาล องค์กรของรัฐบาล หรือเทศบาล 
(๒) เอกสารระบุตัวตนที่ออกโดยหน่วยงานของรัฐบาลที่มีอำนาจ เช่น รัฐบาล องค์กรของรัฐบาล
หรือเทศบาล  ทั้งนี้ เอกสารนั้นต้องมีชื่อของบุคคลธรรมดาดังกล่าว และสามารถใช้เป็นเอกสารในการระบุตัวตนเป็นการทั่วไป 
(๓) เอกสารทางการที่ออกโดยหน่วยงานของรัฐบาลที่มีอำนาจ เช่น รัฐบาล องค์กรของรัฐบาล
หรือเทศบาล  ทั้งนี้ เอกสารนั้นต้องมีชื่อของนิติบุคคลและที่อยู่ซึ่งเป็นที่ตั้งของสำนักงานใหญ่ในดินแดน
ที่นิติบุคคลอ้างว่าเป็นดินแดนที่เป็นถิ่นที่อยู่ หรือเป็นดินแดนที่นิติบุคคลนั้นถูกจัดตั้งหรือก่อตั้งเพื่อดำเนินกิจการ 
(๔) งบการเงินที่ได้รับการตรวจสอบแล้ว รายงานข้อมูลเครดิตของบุคคลภายนอก การยื่นขอ
เป็นบุคคลล้มละลาย หรือรายงานหลักทรัพย์ของหน่วยงานที่กำกับดูแล
[bookmark: _Hlk140342886]“คู่สัญญาที่จะได้รับรายงาน” หมายความว่า  รัฐหรือภาคีตามความตกลงที่มีการประกาศ
ให้เป็นคู่สัญญาที่จะได้รับรายงาน
“คู่สัญญาที่เข้าร่วม” หมายความว่า  รัฐหรือภาคีตามความตกลงที่มีการประกาศให้เป็นคู่สัญญา
ที่เข้าร่วม
“เอ็นเอฟอี” หมายความว่า  นิติบุคคลที่มิได้เป็นหน่วยงานทางการเงิน
“แพสซิฟเอ็นเอฟอี” หมายความว่า  
(๑) เอ็นเอฟอี ซึ่งมิได้เป็นแอ็กทิฟเอ็นเอฟอี หรือ 
(๒) นิติบุคคลที่ดำเนินธุรกิจเกี่ยวกับการลงทุนตามข้อ ๘ (๒) ที่มิใช่หน่วยงานทางการเงินในคู่สัญญาที่เข้าร่วม
“แอ็กทิฟเอ็นเอฟอี” หมายความว่า  เอ็นเอฟอีที่เป็นไปตามข้อหนึ่งข้อใด ดังต่อไปนี้
(๑) มีรายได้จากธุรกรรมทางการเงินเป็นจำนวนน้อยกว่าร้อยละห้าสิบของเงินได้ทั้งหมดของ
เอ็นเอฟอีในปีปฏิทินก่อนหน้าหรือระยะเวลารายงานที่เหมาะสมอื่นใด และมีสินทรัพย์ที่ก่อให้เกิดหรือถือไว้เพื่อก่อให้เกิดรายได้จากธุรกรรมทางการเงินเป็นจำนวนน้อยกว่าร้อยละห้าสิบของสินทรัพย์ทั้งหมด
ที่ถือโดยเอ็นเอฟอีในระหว่างปีปฏิทินก่อนหน้าหรือระยะเวลารายงานที่เหมาะสมอื่นใด
(๒) หุ้นของเอ็นเอฟอีมีการซื้อขายตามปกติในตลาดหลักทรัพย์ที่ได้รับการยอมรับ หรือหุ้น
ของนิติบุคคลที่มีความสัมพันธ์กันกับเอ็นเอฟอีดังกล่าวมีการซื้อขายตามปกติในตลาดหลักทรัพย์ที่ได้รับการยอมรับ
(๓) เอ็นเอฟอีเป็นหน่วยงานของรัฐบาล องค์การระหว่างประเทศ หรือธนาคารกลาง ที่มีลักษณะ
ตามที่กำหนดในข้อ ๑๓ หรือนิติบุคคลที่มีหน่วยงานที่กล่าวมาข้างต้นเป็นเจ้าของ 


                                                                              / (๔) เอ็นเอฟอี ...


[bookmark: _Hlk140341266](๔) เอ็นเอฟอีมีกิจการหลักที่สำคัญเป็นการถือหุ้น ไม่ว่าทั้งหมดหรือบางส่วน หรือมีการให้
ความช่วยเหลือทางการเงินหรือการบริการแก่บริษัทย่อยที่ทำการค้าหรือธุรกิจที่มิใช่ธุรกิจของหน่วยงาน
ทางการเงิน เว้นแต่นิติบุคคลดังกล่าวดำเนินการ หรือแสดงตน ในฐานะกองทุนเพื่อการลงทุน เช่น กองทุนเพื่อกิจการเงินร่วมลงทุน กองทุนเพื่อการเข้าซื้อหุ้นของกิจการ หรือเครื่องมือเพื่อการลงทุนใด ๆ
ที่มีวัตถุประสงค์เพื่อให้ได้มาหรือให้การสนับสนุนทางการเงินแก่บริษัทต่าง ๆ และถือเอาผลประโยชน์ในบริษัทเหล่านั้นในรูปสินทรัพย์จากการลงทุนสำหรับวัตถุประสงค์เพื่อการลงทุน 
(๕) เอ็นเอฟอีที่ยังไม่ได้ดำเนินธุรกิจและไม่มีประวัติในการดำเนินธุรกิจมาก่อน แต่มีการนำทุน
ไปลงทุนในสินทรัพย์โดยมีเจตนาที่จะดำเนินธุรกิจอย่างอื่นนอกจากการเป็นหน่วยงานทางการเงิน
โดยเอ็นเอฟอีไม่ได้มีคุณสมบัติดังกล่าวภายหลังระยะเวลายี่สิบสี่เดือนนับจากวันที่ก่อตั้งเอ็นเอฟอีดังกล่าว
	(๖) เอ็นเอฟอีที่ไม่เคยเป็นหน่วยงานทางการเงินภายในระยะเวลาห้าปีที่ผ่านมา และอยู่ใน
กระบวนการขายทรัพย์สินเพื่อชำระบัญชีหรือฟื้นฟูกิจการ โดยมีเจตนาที่จะดำเนินธุรกิจต่อหรือเริ่มธุรกิจ
ที่มิใช่ธุรกิจของหน่วยงานทางการเงิน
(๗) เอ็นเอฟอีที่ดำเนินธุรกิจหลักเกี่ยวกับการให้ความช่วยเหลือทางการเงินหรือการป้องกัน
ความเสี่ยงสำหรับนิติบุคคลที่มีความสัมพันธ์กันที่มิใช่หน่วยงานทางการเงิน โดยกลุ่มของนิติบุคคล
ที่มีความสัมพันธ์กันนั้นต้องดำเนินธุรกิจหลักที่มิใช่ธุรกิจของหน่วยงานทางการเงิน และไม่ได้ให้ความช่วยเหลือ
ทางการเงินหรือการป้องกันความเสี่ยงสำหรับนิติบุคคลใดซึ่งมิใช่นิติบุคคลที่มีความสัมพันธ์กัน 
(๘) เอ็นเอฟอีที่มีคุณสมบัติ ดังต่อไปนี้
	 (ก) ถูกจัดตั้งขึ้นและดำเนินการในดินแดนที่เอ็นเอฟอีนั้นมีถิ่นที่อยู่ โดยมีวัตถุประสงค์
เฉพาะเพื่อการศาสนา การสาธารณกุศล วิทยาศาสตร์ ศิลปะ วัฒนธรรม การกีฬา หรือการศึกษา
หรือถูกจัดตั้งและดำเนินการในดินแดนที่เอ็นเอฟอีนั้นมีถิ่นที่อยู่และเป็นองค์กรทางวิชาชีพ สมาคมธุรกิจ
หอการค้า องค์กรแรงงาน องค์กรทางการเกษตรหรือพืชสวน สมาคมเกี่ยวกับการพลเมือง หรือองค์กรใดที่ดำเนินการเพื่อสนับสนุนสวัสดิการของรัฐเท่านั้น
	 (ข) ได้รับยกเว้นการเสียภาษีเงินได้ในดินแดนที่เอ็นเอฟอีมีถิ่นที่อยู่
	 (ค) ไม่มีผู้ถือหุ้นหรือสมาชิกที่มีผลประโยชน์ในทางทรัพย์สินหรือผลประโยชน์ใด ๆ 
ในเงินได้หรือสินทรัพย์ของเอ็นเอฟอี
	 (ง) มีกฎหมายที่บังคับใช้ของดินแดนที่เอ็นเอฟอีมีถิ่นที่อยู่ หรือมีเอกสารจัดตั้งของเอ็นเอฟอี
ที่ไม่อนุญาตให้มีการจ่ายเงินได้หรือสินทรัพย์ใด ๆ ของเอ็นเอฟอีดังกล่าวให้แก่หรือนำไปใช้เพื่อประโยชน์
ของบุคคลในภาคเอกชนหรือนิติบุคคลที่ไม่ได้มีวัตถุประสงค์เพื่อการสาธารณกุศล เว้นแต่เป็นการดำเนินการ
เพื่อการสาธารณกุศลของเอ็นเอฟอีเอง หรือเพื่อการจ่ายเงินชดเชยตามความเหมาะสมสำหรับการทำงานให้
หรือเพื่อชำระเงินเป็นค่าทรัพย์สินที่เอ็นเอฟอีได้ซื้อไว้ตามราคาตลาด และ
	 (จ) มีกฎหมายที่บังคับใช้ของดินแดนที่เอ็นเอฟอีมีถิ่นที่อยู่ หรือมีเอกสารจัดตั้งของ
เอ็นเอฟอี ที่กำหนดให้เมื่อมีการชำระบัญชีหรือเลิกกิจการของเอ็นเอฟอีดังกล่าว สินทรัพย์ของเอ็นเอฟอี
ทั้งหมดต้องถูกจำหน่ายให้แก่หน่วยงานของรัฐบาลที่มีลักษณะตามที่กำหนดในข้อ ๑๓ หรือองค์กร
ที่ไม่แสวงหากำไรอื่น หรือให้ตกเป็นของรัฐบาล หรือหน่วยย่อยทางการเมืองของดินแดนที่เอ็นเอฟอี
มีถิ่นที่อยู่

                                                                                     / “รายได้ ...
“รายได้จากธุรกรรมทางการเงิน” หมายความว่า  รายได้ที่ไม่ได้มาจากการประกอบกิจการ
โดยตรงของนิติบุคคลนั้น แต่ไม่รวมถึงรายได้จากการทำธุรกรรมใด ๆ ที่ได้รับมาในการประกอบธุรกิจโดยทั่วไปของผู้ค้าหลักทรัพย์ ในกรณีของเอ็นเอฟอีที่ทำหน้าที่เป็นผู้ค้าหลักทรัพย์ในสินทรัพย์ทางการเงิน
เช่น 
(๑) เงินปันผล
(๒) ดอกเบี้ย
(๓) เงินได้ในลักษณะเดียวกันกับดอกเบี้ย
(๔) ค่าเช่า หรือค่าลิขสิทธิ์ ซึ่งไม่ได้มาจากการประกอบธุรกิจโดยตรงที่กระทำโดยลูกจ้าง
ของเอ็นเอฟอี
(๕) เงินรายปี
(๖) ส่วนต่างกำไรจากการซื้อขายสินทรัพย์ทางการเงินที่ก่อให้เกิดรายได้จากธุรกรรมทางการเงิน
ดังกล่าว
(๗) ส่วนต่างกำไรจากการดำเนินธุรกรรม เช่น สัญญาฟิวเจอร์ สัญญาฟอร์เวิร์ด ออปชัน
หรือธุรกรรมทางการเงินที่มีลักษณะคล้ายกัน ในสินทรัพย์ทางการเงิน
(๘) ส่วนต่างกำไรจากอัตราแลกเปลี่ยน
(๙) เงินได้สุทธิจากสัญญาสวอป หรือ
(๑๐) จำนวนมูลค่าเงินสดที่ได้รับภายใต้สัญญาประกันภัยมูลค่าเงินสด
“นิติบุคคลที่มีความสัมพันธ์กัน” หมายความว่า  นิติบุคคลที่มีความสัมพันธ์กับนิติบุคคลอื่น
ดยนิติบุคคลหนึ่งมีอำนาจควบคุมอีกนิติบุคคลหนึ่ง หรือนิติบุคคลทั้งสองอยู่ภายใต้อำนาจควบคุมเดียวกัน  ทั้งนี้ ให้การควบคุมดังกล่าวหมายถึงการมีความเป็นเจ้าของโดยทางตรงหรือทางอ้อมเกินกว่า
ร้อยละห้าสิบของสิทธิออกเสียงและมูลค่าของนิติบุคคล
“การเปลี่ยนแปลงพฤติการณ์” หมายความว่า  การเปลี่ยนแปลงใด ๆ ที่ส่งผลให้มีข้อมูล
เพิ่มเติมที่เกี่ยวข้องกับสถานะของบุคคลหรือก่อให้เกิดความขัดแย้งกับสถานะของบุคคลดังกล่าว
และให้หมายความรวมถึงการเปลี่ยนแปลงหรือการเพิ่มเติมของข้อมูลใด ๆ ในบัญชีของผู้ถือบัญชี
การเพิ่มเติม การทดแทน หรือการเปลี่ยนแปลงอื่น ๆ ของผู้ถือบัญชี หรือการเปลี่ยนแปลงหรือ
การเพิ่มเติมข้อมูลในบัญชีที่เกี่ยวข้องกับบัญชีดังกล่าว หากการเปลี่ยนแปลงหรือการเพิ่มเติมของข้อมูล
ดังกล่าวจะส่งผลกระทบต่อสถานะของผู้ถือบัญชีได้
ข้อ ๓  ในกรณีที่มีปัญหาในการปฏิบัติตามกฎกระทรวงนี้ ให้วินิจฉัยตามมาตรฐานการรายงานทั่วไป (Common Reporting Standard) ตามที่กำหนดไว้ในความตกลง



                                                                                                        / หมวด ๑ ...




หมวด ๑
ผู้มีหน้าที่รายงาน
_________________

ข้อ ๔  บุคคลผู้มีหน้าที่รายงานตามมาตรา ๑๕ ไม่รวมถึงสาขาของผู้มีหน้าที่รายงานที่ตั้ง
อยู่ในต่างประเทศ 
ข้อ ๕  บุคคลผู้มีหน้าที่รายงานตามมาตรา ๑๕ ต้องมีลักษณะหรือการให้บริการหรือ
ทำธุรกรรมตามข้อ ๖ ข้อ ๗ ข้อ ๘ หรือข้อ ๙
ข้อ ๖  บุคคลผู้มีหน้าที่รายงานตามมาตรา ๑๕ ที่มีการให้บริการรับฝากสินทรัพย์ จะต้อง
เป็นการถือสินทรัพย์ทางการเงินเพื่อผู้อื่น โดยนิติบุคคลนั้นต้องมียอดรวมรายได้ที่มาจากการถือสินทรัพย์
ทางการเงินเพื่อผู้อื่น และการให้บริการทางการเงินที่เกี่ยวข้องกับการถือสินทรัพย์ทางการเงินนั้น
ตั้งแต่ร้อยละยี่สิบของรายได้รวมของนิติบุคคลในช่วงระยะเวลาใดเวลาหนึ่งที่สั้นกว่า ได้แก่ ระยะเวลาสามปีปฏิทินที่สิ้นสุดภายในวันที่ ๓๑ ธันวาคม หรือวันสิ้นสุดอื่นใดในกรณีรอบระยะเวลาบัญชีไม่เป็นไปตามปีปฏิทิน ของปีก่อนปีที่มีการพิจารณาการเป็นนิติบุคคลผู้ให้บริการรับฝากสินทรัพย์ หรือช่วงระยะเวลาที่นิติบุคคลดังกล่าวได้มีการจัดตั้งขึ้น 
ข้อ ๗  บุคคลผู้มีหน้าที่รายงานตามมาตรา ๑๕ ที่มีการรับฝากเงิน จะต้องรับฝากเงินเป็นปกติธุระในลักษณะของธุรกิจธนาคารหรือธุรกิจอื่นที่มีลักษณะเดียวกัน 	
ข้อ ๘  บุคคลผู้มีหน้าที่รายงานตามมาตรา ๑๕ ที่ดำเนินธุรกิจเกี่ยวกับการลงทุน ต้องมีลักษณะ
ดังต่อไปนี้ 
(๑) ประกอบธุรกิจหลักเองหรือดำเนินการเพื่อหรือแทนลูกค้าในธุรกรรมอย่างหนึ่งอย่างใด
ดังต่อไปนี้
     (ก) การซื้อขายตราสารทางการเงิน การปริวรรตเงินตราต่างประเทศ การซื้อขายเครื่องมือ
ทางการเงินอ้างอิงอัตราแลกเปลี่ยน อัตราดอกเบี้ย และดัชนีประเภทต่าง ๆ การซื้อขายหลักทรัพย์
ที่เปลี่ยนมือได้ หรือการซื้อขายสินค้าโภคภัณฑ์ล่วงหน้า
	(ข) การบริหารจัดการพอร์ตการลงทุนแบบรายบุคคลและแบบรวมกลุ่ม หรือ
	(ค) การลงทุน การบริหารจัดการ การบริหารสินทรัพย์ทางการเงินหรือการบริหารเงิน
แทนบุคคลอื่น นอกจากกรณีตาม (ก) หรือ (ข) หรือ
(๒) มีรายได้รวมซึ่งเป็นรายได้หลักมาจากการลงทุน การลงทุนต่อ หรือการซื้อขายสินทรัพย์
ทางการเงิน โดยถูกบริหารจัดการโดยนิติบุคคลอื่นที่ดำเนินธุรกิจเกี่ยวกับการลงทุนตาม (๑) หรือ
นิติบุคคลที่ให้บริการตามข้อ ๖ ข้อ ๗ และข้อ ๙ 


                                                                                / การดำเนิน ...



การดำเนินธุรกิจเกี่ยวกับการลงทุนตาม (๑) หรือ (๒) ต้องมีรายได้รวมของนิติบุคคลเกิดจาก
กิจกรรมดังกล่าวตั้งแต่ร้อยละห้าสิบของรายได้รวมของนิติบุคคลดังกล่าว แล้วแต่กรณี ในช่วงระยะเวลาใด
เวลาหนึ่งที่สั้นกว่า ได้แก่ ระยะเวลาสามปีปฏิทินที่สิ้นสุดในวันที่ ๓๑ ธันวาคมของปีก่อนปีที่มี
การพิจารณาการเป็นนิติบุคคลที่ดำเนินธุรกิจเกี่ยวกับการลงทุน หรือช่วงระยะเวลาที่นิติบุคคลดังกล่าว
ได้มีการจัดตั้งขึ้น 
นิติบุคคลที่ดำเนินธุรกิจเกี่ยวกับการลงทุนตามวรรคหนึ่ง ไม่ให้หมายความรวมถึงนิติบุคคล
ที่เป็นแอ็กทิฟเอ็นเอฟอี เนื่องจากนิติบุคคลดังกล่าวเข้าลักษณะตามหลักเกณฑ์อย่างหนึ่งอย่างใด
ตาม (๔) ถึง (๗) ของบทนิยามคำว่า “แอ็กทิฟเอ็นเอฟอี” 
ข้อ ๙  บุคคลผู้มีหน้าที่รายงานตามมาตรา ๑๕ ซึ่งเป็นผู้ได้รับใบอนุญาตประกอบธุรกิจ
ประกันชีวิตตามกฎหมายว่าด้วยการประกันชีวิต ต้องมีการออกกรมธรรม์หรือมีภาระที่ต้องชำระเงิน
ตามสัญญาประกันภัยมูลค่าเงินสดหรือสัญญาประกันชีวิตแบบเงินรายปี
ข้อ ๑๐  ให้บุคคลผู้มีหน้าที่รายงานตามมาตรา ๑๕ ดังต่อไปนี้ ได้รับยกเว้นไม่ต้องมีหน้าที่
รายงาน 
(๑) กองทุนเพื่อการเลี้ยงชีพที่มีผู้เข้าร่วมในวงกว้างที่เป็นกองทุนจัดตั้งขึ้นเพื่อให้ผลประโยชน์
จากการเกษียณอายุ ทุพพลภาพ หรือเสียชีวิต หรือหลายอย่างประกอบกัน แก่ผู้รับผลประโยชน์
ที่เป็นหรือเคยเป็นลูกจ้าง หรือบุคคลที่ลูกจ้างดังกล่าวระบุให้ได้รับผลประโยชน์ของนายจ้างรายเดียวหรือ
หลายรายเพื่อตอบแทนการทำงาน โดยกองทุนนั้นต้องมีคุณสมบัติ ดังต่อไปนี้
	 (ก) ไม่มีบุคคลผู้รับผลประโยชน์รายใดรายหนึ่งที่มีสิทธิเหนือทรัพย์สินของกองทุน
มากกว่าร้อยละห้าของทรัพย์สินของกองทุนทั้งหมด
	 (ข) อยู่ภายใต้การกำกับดูแลตามกฎหมาย และมีการรายงานข้อมูลไปยังกรมสรรพากร
ตามหลักเกณฑ์ วิธีการ และเงื่อนไขที่อธิบดีกรมสรรพากรกำหนด และ
	 (ค) เป็นไปตามข้อกำหนดอย่างน้อยข้อหนึ่ง ดังต่อไปนี้
	๑) กองทุนได้รับการยกเว้นภาษีเป็นการทั่วไปสำหรับเงินได้ที่ได้รับจากการลงทุน 
หรือมีการกำหนดมาตรการเพื่อขยายเวลาการเสียภาษีหรือลดอัตราภาษีจากเงินได้ดังกล่าว เนื่องจาก
การมีสถานะเป็นโครงการเพื่อการเกษียณอายุหรือโครงการบำเหน็จบำนาญ
		 ๒) กองทุนได้รับเงินอุดหนุนอย่างน้อยร้อยละห้าสิบของเงินนำส่งทั้งหมด นอกจาก
การโอนทรัพย์สินจากโครงการอื่นที่กำหนดใน (๑) (๒) และ (๓) หรือจากบัญชีเพื่อการเกษียณอายุ
หรือบำเหน็จบำนาญตามที่กำหนดในข้อ ๑๒ (๑) จากนายจ้างที่ให้การสนับสนุน
		๓) การจ่ายเงินหรือการถอนเงินจากกองทุน สามารถกระทำได้เฉพาะในกรณี
ที่กำหนดไว้เท่านั้น โดยกรณีดังกล่าวต้องเกี่ยวข้องกับการเกษียณอายุ ความทุพพลภาพ หรือการเสียชีวิต
เว้นแต่การโอนเงินนำส่งไปยังกองทุนเพื่อการเกษียณอายุอื่นตามที่กำหนดใน (๑) (๒) และ (๓) 
หรือบัญชีเพื่อการเกษียณอายุหรือบำเหน็จบำนาญในข้อ ๑๒ (๑) หรือในกรณีที่มีการอนุญาตให้จ่ายเงินหรือถอนเงินจากกองทุนก่อนที่จะมีกรณีที่กำหนดไว้ข้างต้น โดยต้องมีค่าปรับหรือบทลงโทษ หรือ


                                                                                 / ๔) การจ่าย ...
		 ๔) การจ่ายเงินนำส่ง นอกจากการจ่ายเงินนำส่งตามที่ได้รับอนุญาตบางประการ ของลูกจ้างเข้ากองทุนจะถูกจำกัดจำนวน โดยอิงจากรายได้ของลูกจ้างหรือไม่เกินหนึ่งล้านห้าแสนบาทต่อปี และให้ใช้หลักเกณฑ์ตามที่กำหนดในข้อ ๕๐ ข้อ ๕๑ และข้อ ๕๒ สำหรับการรวมยอดเงินหรือมูลค่าของบัญชีและการแปลงสกุลเงิน
(๒) กองทุนเพื่อการเลี้ยงชีพที่มีผู้เข้าร่วมในวงแคบซึ่งเป็นกองทุนที่จัดตั้งขึ้นเพื่อให้ผลประโยชน์
จากการเกษียณอายุ ทุพพลภาพ หรือเสียชีวิต หรือหลายอย่างประกอบกัน แก่ผู้รับผลประโยชน์ที่เป็น
หรือเคยเป็นลูกจ้าง หรือบุคคลที่ลูกจ้างดังกล่าวระบุให้ได้รับผลประโยชน์ ของนายจ้างรายเดียวหรือ
หลายรายเพื่อตอบแทนการทำงาน โดยที่กองทุนนั้นต้องมีคุณสมบัติ ดังต่อไปนี้
	 (ก) กองทุนมีผู้เข้าร่วมเป็นสมาชิกน้อยกว่าห้าสิบราย
	 (ข) กองทุนได้รับการสนับสนุนจากนายจ้างรายเดียวหรือหลายรายที่มิใช่นิติบุคคลที่ดำเนิน
ธุรกิจเกี่ยวกับการลงทุนตามที่กำหนดในข้อ ๘ หรือแพสซิฟเอ็นเอฟอี 
	 (ค) เงินนำส่งที่ลูกจ้างและนายจ้างจ่ายเข้ากองทุน นอกจากการโอนทรัพย์สินจากบัญชี
เพื่อการเกษียณอายุหรือบำเหน็จบำนาญตามข้อ ๑๒ (๑) ถูกจำกัดจำนวนโดยอิงกับรายได้และเงินทดแทน
ที่ลูกจ้างได้รับตามลำดับ
	 (ง) ผู้เข้าร่วมเป็นสมาชิกที่ไม่ได้เป็นผู้มีถิ่นที่อยู่ในดินแดนของกองทุนนั้น  ไม่มีสิทธิ
ในทรัพย์สินของกองทุนเกินร้อยละยี่สิบ และ
	 (จ) กองทุนอยู่ภายใต้การกำกับดูแลตามกฎหมาย และมีการรายงานข้อมูลไปยังกรมสรรพากร
ตามหลักเกณฑ์ วิธีการ และเงื่อนไขที่อธิบดีกรมสรรพากรกำหนด 
(๓) กองทุนบำเหน็จบำนาญข้าราชการ กองทุนบำเหน็จบำนาญขององค์การระหว่างประเทศ
ตามข้อ ๑๓ (๒) หรือกองทุนบำเหน็จบำนาญของธนาคารกลางตามข้อ ๑๓ (๓) เพื่อให้ผลประโยชน์จากการเกษียณอายุ ทุพพลภาพ หรือเสียชีวิต แก่ผู้รับผลประโยชน์หรือผู้เข้าร่วมเป็นสมาชิกที่เป็น
หรือเคยเป็นลูกจ้าง หรือบุคคลที่ลูกจ้างดังกล่าวระบุให้ได้รับผลประโยชน์ หรือที่มิได้เป็นลูกจ้าง
ในกรณีที่การให้ผลประโยชน์แก่ผู้รับผลประโยชน์หรือผู้เข้าร่วมเป็นสมาชิกเป็นไปเพื่อตอบแทนการทำงาน
ให้แก่หน่วยงานดังกล่าว
(๔) ผู้ประกอบธุรกิจบัตรเครดิตซึ่งมีคุณสมบัติดังต่อไปนี้
	 (ก) เป็นหน่วยงานทางการเงินเพียงเพราะเป็นผู้ออกบัตรเครดิตซึ่งมีการรับฝากเงิน
เมื่อลูกค้าชำระเกินกว่ายอดที่ค้างชำระจากการใช้บัตรเครดิต และไม่ได้คืนเงินที่ชำระเกินนั้นให้แก่ลูกค้า
ในทันที และ
	 (ข) มีการกำหนดมาตรการและกระบวนการเพื่อป้องกันไม่ให้ผู้ถือบัญชีทำรายการ
ที่เกิดยอดชำระเงินเกินเป็นจำนวนเงินเกินหนึ่งล้านห้าแสนบาท หรือรับรองว่าผู้ถือบัญชีที่มียอดชำระเงิน
เกินเป็นจำนวนเงินเกินหนึ่งล้านห้าแสนบาท จะได้รับเงินคืนภายในหกสิบวัน โดยยอดชำระเงินเกิน
ของผู้ถือบัญชีให้รวมถึงยอดเงินที่ได้รับคืนเนื่องจากการคืนสินค้า แต่ไม่รวมถึงยอดเงินที่ยังมีข้อพิพาท 


                                                                           / (๕) กองทรัสต์ ...

(๕) กองทรัสต์ซึ่งมีทรัสตีตามมาตรา ๑๕ (๘) และได้รายงานข้อมูลที่เกี่ยวข้องกับบัญชี
ทางการเงินที่ต้องถูกรายงานทั้งหมดของกองทรัสต์
(๖) นิติบุคคลอื่นใดที่มีความเสี่ยงต่ำในการที่จะถูกใช้เป็นเครื่องมือเพื่อเลี่ยงภาษีอากร ซึ่งมีลักษณะคล้ายกับ (๑) (๒) (๓) และ (๔) ในส่วนสำคัญ ตามที่อธิบดีกรมสรรพากรประกาศ
กำหนดให้ได้รับยกเว้นไม่ต้องมีหน้าที่รายงาน โดยที่การมีสถานะดังกล่าวไม่เป็นอุปสรรคต่อการดำเนินการ
ตามวัตถุประสงค์ของมาตรฐานการรายงานทั่วไปตามความตกลง

หมวด ๒
บัญชีทางการเงิน
_________________

ข้อ ๑๑  บัญชีทางการเงินที่ผู้มีหน้าที่รายงานต้องดำเนินการให้มีลักษณะดังต่อไปนี้
(๑) บัญชีเงินฝาก
(๒) บัญชีดูแลสินทรัพย์ 
(๓) สัญญาประกันภัยมูลค่าเงินสดและสัญญาประกันชีวิตแบบเงินรายปีที่ออกหรือดำรงไว้
โดยผู้มีหน้าที่รายงาน นอกจากสัญญาประกันชีวิตแบบเงินรายปีที่ต้องจ่ายเงินทันที แบบที่ไม่สามารถ
เปลี่ยนมือได้และไม่เกี่ยวข้องกับการลงทุน และเป็นการออกให้แก่บุคคลธรรมดาโดยแปลงจากมูลค่าของ
เงินบำนาญหรือผลประโยชน์กรณีทุพพลภาพจากบัญชีที่ถูกยกเว้นการรายงาน 
(๔) ส่วนได้เสียในส่วนทุนหรือส่วนหนี้ของหน่วยงานทางการเงิน ในกรณีนิติบุคคลที่ดำเนิน
ธุรกิจเกี่ยวกับการลงทุน เว้นแต่นิติบุคคลนั้นเป็นนิติบุคคลที่ดำเนินธุรกิจเกี่ยวกับการลงทุนเพียงเพราะให้คำปรึกษาเกี่ยวกับการลงทุนแก่และดำเนินการในนามของลูกค้า หรือบริหารจัดการพอร์ตการลงทุนเพื่อและดำเนินการในนามของลูกค้า สำหรับการลงทุน บริหาร หรือจัดการสินทรัพย์ทางการเงินที่ฝากไว้
ในนามของลูกค้ากับหน่วยงานทางการเงิน นอกจากตนเอง
(๕) ส่วนได้เสียในส่วนทุนหรือส่วนหนี้ของหน่วยงานทางการเงิน ในกรณีหน่วยงานทางการเงินอื่น
นอกจากที่กำหนดไว้ใน (๔) หากมีการจัดกลุ่มของส่วนได้เสียดังกล่าวโดยมีวัตถุประสงค์เพื่อหลีกเลี่ยงหน้าที่การรายงานตามกฎหมายว่าด้วยการแลกเปลี่ยนข้อมูลเพื่อปฏิบัติตามความตกลงระหว่างประเทศ
เกี่ยวกับภาษีอากร
ข้อ ๑๒  บัญชีทางการเงินที่ถูกยกเว้นการรายงานได้แก่บัญชีดังต่อไปนี้ 
(๑) บัญชีเพื่อการเกษียณอายุหรือบำเหน็จบำนาญที่เป็นบัญชีเพื่อการเกษียณอายุส่วนบุคคล 
หรือเป็นส่วนหนึ่งของโครงการเพื่อการเกษียณอายุหรือโครงการบำเหน็จบำนาญที่จ่ายผลประโยชน์เพื่อการเกษียณอายุหรือบำเหน็จบำนาญ รวมถึงผลประโยชน์ที่จ่ายสำหรับความทุพพลภาพหรือ
การเสียชีวิต และเป็นบัญชีที่ได้รับสิทธิประโยชน์ทางภาษี โดยเงินนำส่งเข้ากองทุนสามารถนำไปหักออก
หรือยกเว้นจากเงินได้พึงประเมินของผู้ถือบัญชี หรือเสียภาษีในอัตราลด หรือมีการกำหนดมาตรการ


                                                                                                      / เพื่อขยาย ...
เพื่อขยายเวลาการเสียภาษีหรือลดอัตราภาษีสำหรับเงินได้จากการลงทุนจากบัญชีดังกล่าว และมีการรายงานข้อมูลเกี่ยวกับบัญชีไปยังกรมสรรพากรตามหลักเกณฑ์ วิธีการ และเงื่อนไขที่อธิบดีกรมสรรพากร
ประกาศกำหนด รวมทั้งมีบทลงโทษในกรณีมีการถอนเงินก่อนที่จะเกิดเหตุการณ์ตามที่กำหนด
ตามวัตถุประสงค์การออม และมีเพดานวงเงินการจ่ายเงินนำส่งเป็นไปตามเงื่อนไข ดังต่อไปนี้ 
	(ก) การจ่ายเงินนำส่งประจำปีจำนวนไม่เกินหนึ่งล้านห้าแสนบาท หรือ
	(ข) การจ่ายเงินนำส่งตลอดชีวิตสูงสุดจำนวนไม่เกินสามสิบล้านบาท 
(๒) บัญชีที่มีวัตถุประสงค์อื่นนอกจากเพื่อการเกษียณอายุ ที่ใช้เป็นเครื่องมือในการลงทุน
และมีการซื้อขายตามปกติในตลาดหลักทรัพย์ที่ได้รับการยอมรับ หรือบัญชีที่เป็นเครื่องมือในการออม 
โดยเป็นบัญชีที่ได้รับสิทธิประโยชน์ในทางภาษี โดยเงินนำส่งเข้ากองทุนสามารถนำไปหักออกหรือยกเว้น
จากเงินได้พึงประเมินของผู้ถือบัญชี หรือเสียภาษีในอัตราลด หรือมีการกำหนดมาตรการเพื่อขยายเวลา
การเสียภาษีหรือลดอัตราภาษีสำหรับเงินได้จากการลงทุนจากบัญชีดังกล่าว รวมทั้งมีบทลงโทษในกรณี
มีการถอนเงินก่อนที่จะเกิดเหตุการณ์ตามที่กำหนดตามวัตถุประสงค์การออม และมีเพดานวงเงิน
การจ่ายเงินนำส่งประจำปีจำนวนไม่เกินหนึ่งล้านห้าแสนบาท 
(๓) สัญญาประกันชีวิตที่มีระยะเวลาคุ้มครองสิ้นสุดก่อนบุคคลธรรมดาผู้เอาประกันจะมีอายุ
เก้าสิบปี ที่มีการชำระเบี้ยประกันภัยเป็นรายงวดอย่างน้อยปีละหนึ่งครั้งตลอดระยะเวลาคุ้มครองตามสัญญา 
หรือจนกว่าผู้เอาประกันมีอายุเก้าสิบปี แล้วแต่เวลาใดจะถึงก่อน และเบี้ยประกันภัยไม่มีการลดลง
ตลอดระยะเวลา ไม่มีเงื่อนไขให้ใช้สิทธิถอน กู้ยืม หรือวิธีการอื่นใด เพื่อนำมูลค่าตามสัญญาประกันชีวิต
ออกมาได้ เว้นแต่มีการบอกเลิกสัญญา และจำนวนเงินนอกจากผลประโยชน์กรณีเสียชีวิตที่จ่ายเนื่องจาก
การยกเลิกหรือสิ้นสุดความคุ้มครองตามสัญญาประกันภัย ต้องมีจำนวนไม่เกินจำนวนเบี้ยประกันภัยรวมที่ชำระมาแล้วทั้งหมด หักด้วยผลรวมของค่าการประกันภัยที่คำนวณจากอัตรามรณะ อัตราการเจ็บป่วย
และค่าใช้จ่ายอื่น ๆ ไม่ว่าจะมีการเรียกเก็บหรือไม่ สำหรับระยะเวลาหรือตลอดระยะเวลาที่สัญญาประกันภัย
ยังมีผลอยู่ และจำนวนเงินที่จ่ายไป ก่อนที่จะมีการยกเลิกหรือสิ้นสุดความคุ้มครองตามสัญญาประกันภัย
รวมทั้งเป็นสัญญาที่มิได้ถูกถือโดยผู้รับโอนเพื่อมูลค่าใด ๆ 
(๔) บัญชีที่ถูกถือโดยกองมรดกเท่านั้น หากเอกสารสำหรับบัญชีดังกล่าวมีสำเนาพินัยกรรม
ของผู้ตายหรือใบมรณบัตรประกอบอยู่
(๕) บัญชีที่จัดทำเพื่อรองรับ
	 (ก) คำสั่งหรือคำพิพากษาศาล
	 (ข) การขาย แลกเปลี่ยน หรือให้เช่าอสังหาริมทรัพย์หรือสังหาริมทรัพย์ โดยที่บัญชี
เป็นไปตามข้อกำหนดดังต่อไปนี้
		๑) เงินในบัญชีมีที่มาจากเงินที่ชำระราคาครั้งแรก เงินมัดจำ หรือเงินที่ฝากไว้เป็นจำนวนที่เหมาะสมเพื่อประกันหนี้ที่เกี่ยวข้องกับธุรกรรมดังกล่าวโดยตรง หรือการจ่ายเงินที่มีลักษณะคล้ายกัน เพียงแหล่งเดียว หรือได้รับการสนับสนุนทางการเงินจากสินทรัพย์ทางการเงินที่ฝากไว้ในบัญชีซึ่งเกี่ยวเนื่องกับการขาย แลกเปลี่ยน หรือการให้เช่าทรัพย์สินดังกล่าว 


                                                                                   / ๒) บัญชี ...

		๒) บัญชีที่เปิดและใช้เพื่อวัตถุประสงค์เพื่อประกันหนี้ที่เกี่ยวกับการซื้อขายหรือ
ให้เช่าทรัพย์สิน หรือค่าเสียหายที่เกิดขึ้นแก่ทรัพย์สิน 
		๓) ทรัพย์สินของบัญชี ซึ่งรวมถึงเงินได้ที่ได้รับจากทรัพย์สินของบัญชี จะจ่ายหรือ
จำหน่ายออกได้เพื่อประโยชน์ของผู้ซื้อ ผู้ขาย ผู้ให้เช่า หรือผู้เช่า หรือเพื่อชำระหนี้ของบุคคลดังกล่าว
เมื่อมีการขาย แลกเปลี่ยน หรือสละสิทธิในอสังหาริมทรัพย์หรือสังหาริมทรัพย์ หรือเมื่อสัญญาเช่าสิ้นสุดลง 
		๔) ไม่เป็นบัญชีมาร์จิ้นหรือบัญชีที่มีลักษณะคล้ายกัน ที่ถูกจัดตั้งขึ้นโดยเกี่ยวเนื่อง
กับการขายหรือการแลกเปลี่ยนสินทรัพย์ทางการเงิน และ
		๕) บัญชีไม่มีความเกี่ยวข้องกับบัญชีเงินฝากตาม (๖)
	 (ค) หน้าที่ของหน่วยงานทางการเงินที่ให้กู้ยืมเงิน โดยมีอสังหาริมทรัพย์เป็นหลักประกัน 
เพื่อกันเงินไว้สำหรับอำนวยความสะดวกในการจ่ายภาษีหรือค่าใช้จ่ายเกี่ยวกับการประกันภัยอสังหาริมทรัพย์นั้น
ในภายหลัง
	 (ง) หน้าที่ของหน่วยงานทางการเงิน ในการอำนวยความสะดวกในการจ่ายภาษีในภายหลัง
	(๖) บัญชีเงินฝากที่มีอยู่เพื่อผู้ถือบัญชีชำระเงินเกินกว่ายอดที่พึงชำระสำหรับบัตรเครดิต
หรือสินเชื่อหมุนเวียนอื่น ๆ และยอดชำระเงินเกินไม่ได้ถูกส่งคืนให้ผู้ถือบัญชีทันที โดยผู้ประกอบธุรกิจ
บัตรเครดิตต้องจัดให้มีมาตรการและกระบวนการเพื่อป้องกันไม่ให้ผู้ถือบัญชีทำรายการที่เกิดยอดชำระ
เงินเกินเป็นจำนวนเงินเกินหนึ่งล้านห้าแสนบาท หรือรับรองว่าผู้ถือบัญชีที่มียอดชำระเงินเกินเป็นจำนวน
เงินเกินหนึ่งล้านห้าแสนบาท จะได้รับเงินคืนภายในหกสิบวัน โดยยอดชำระเงินเกินของผู้ถือบัญชี 
ให้รวมถึงยอดเงินคงเหลือที่เป็นผลมาจากการคืนสินค้า แต่ไม่รวมถึงยอดเงินคงเหลือของจำนวนเงิน
ที่มีข้อพิพาท 
(๗) บัญชีอื่นใดที่มีความเสี่ยงต่ำในการที่จะถูกใช้เพื่อเลี่ยงภาษี ซึ่งมีลักษณะคล้ายกับบัญชี
ตาม (๑) ถึง (๖) ในส่วนสำคัญ ตามที่อธิบดีกรมสรรพากรประกาศกำหนดให้เป็นบัญชีที่ถูกยกเว้น
การรายงาน โดยที่สถานะของบัญชีดังกล่าวไม่เป็นอุปสรรคต่อการดำเนินการตามวัตถุประสงค์ของมาตรฐานการรายงานทั่วไปตามความตกลง

หมวด ๓
ผู้ที่ไม่ต้องถูกรายงาน
_________________

ข้อ ๑๓  หน่วยงานที่ไม่เป็นผู้ที่ต้องถูกรายงานตามมาตรา ๑๗ วรรคสาม มีลักษณะดังต่อไปนี้ 



                                                                         / ๑) เป็นหน่วยงาน ...


(๑) เป็นหน่วยงานของรัฐบาลต่างประเทศ ซึ่งหมายความว่า รัฐบาลของดินแดน หรือหน่วย
ย่อยทางการเมืองของดินแดน เช่น รัฐ จังหวัด เขตปกครอง เทศบาล หรือองค์กร หรือหน่วยงาน
ที่ดินแดน รัฐบาล หรือหน่วยย่อยทางการเมืองของดินแดนนั้นเป็นเจ้าของทั้งหมด และหมายความรวมถึง 
ส่วนหนึ่งส่วนใดของรัฐบาล และหน่วยงานที่อยู่ภายใต้การควบคุม ที่มีลักษณะดังต่อไปนี้ 
	(ก) ส่วนหนึ่งส่วนใดของรัฐบาลที่เป็นบุคคล องค์การ องค์กร สำนักงาน กองทุน หน่วยงาน
หรือหน่วยงานอื่นใดซึ่งเป็นหน่วยงานผู้มีอำนาจ และรายได้สุทธิของหน่วยงานนั้นจะต้องจ่ายเข้าบัญชีของหน่วยงานหรือเข้าในบัญชีอื่นของรัฐบาล โดยไม่มีเงินส่วนใดของรายได้ตกแก่บุคคลเอกชน  ทั้งนี้
ไม่รวมถึงผู้มีอำนาจสูงสุดในการปกครอง เจ้าหน้าที่ หรือผู้บริหาร ที่กระทำการในฐานะเอกชนหรือส่วนบุคคล
	(ข) หน่วยงานที่อยู่ภายใต้การควบคุม หมายถึง นิติบุคคลที่มีฐานะเป็นเอกเทศจากรัฐ 
หรือที่มีสภาพนิติบุคคลเป็นเอกเทศ ดังต่อไปนี้ 
		๑) เป็นนิติบุคคลที่หน่วยงานของรัฐบาลแห่งใดแห่งหนึ่งหรือหลายแห่งเป็นเจ้าของ
ทั้งหมดและมีอำนาจควบคุม ไม่ว่าจะโดยตรงหรือผ่านหน่วยงานที่อยู่ภายใต้การควบคุมแห่งใดแห่งหนึ่ง
หรือหลายแห่ง
		๒) รายได้สุทธิของนิติบุคคลนั้นจะต้องจ่ายเข้าบัญชีของนิติบุคคลหรือเข้าบัญชีอื่น
ของหน่วยงานของรัฐบาลแห่งใดแห่งหนึ่งหรือหลายแห่ง โดยไม่มีเงินส่วนใดของรายได้ตกแก่บุคคลเอกชน
		๓) สินทรัพย์ของนิติบุคคลนั้นจะต้องตกเป็นของหน่วยงานของรัฐบาลแห่งใดแห่งหนึ่ง
หรือหลายแห่งเมื่อมีการยุบเลิก
ทั้งนี้ มิให้ถือว่ารายได้ตกแก่บุคคลเอกชน หากบุคคลนั้นเป็นผู้ได้รับผลประโยชน์ตามความประสงค์ของ
โครงการของรัฐ และการดำเนินโครงการดังกล่าวเป็นไปเพื่อประโยชน์ของประชาชนโดยรวม  ในเรื่องเกี่ยวกับ
สวัสดิการทั่วไปหรือการบริหารงานบางประการของรัฐบาล แต่หากรายได้นั้นมาจากการใช้หน่วยงานของรัฐ
ดำเนินการในเชิงพาณิชย์ เช่น การประกอบธุรกิจธนาคารพาณิชย์ที่ให้บริการทางการเงินแก่บุคคลเอกชน 
ให้ถือว่ารายได้ดังกล่าวได้ตกแก่บุคคลเอกชนด้วย
(๒) เป็นองค์การระหว่างประเทศ ซึ่งหมายความว่า องค์การระหว่างประเทศ หรือองค์กร
หรือหน่วยงานที่องค์การระหว่างประเทศเป็นเจ้าของทั้งหมด และหมายความรวมถึงองค์การระหว่างประเทศ
ระดับรัฐบาล หรือองค์การเหนือชาติ ซึ่งประกอบด้วยรัฐบาลเป็นหลัก และมีความตกลงว่าด้วยสำนักงานใหญ่
หรือความตกลงที่มีสาระสำคัญใช้บังคับกับดินแดน และรายได้ขององค์การดังกล่าวไม่ตกแก่บุคคลเอกชน 
(๓) เป็นธนาคารกลาง ซึ่งหมายความว่า หน่วยงานที่ถูกกำหนดโดยผลของกฎหมายหรือ
การอนุมัติของรัฐบาลให้เป็นผู้มีอำนาจในการออกตราสารเพื่อใช้หมุนเวียนเป็นเงินตรา นอกจากรัฐบาล
ของดินแดนนั้น  ทั้งนี้ ธนาคารกลางอาจรวมถึงหน่วยงานที่เป็นเอกเทศจากรัฐบาลของดินแดนนั้น
ไม่ว่าหน่วยงานนั้นรัฐบาลจะเป็นเจ้าของทั้งหมดหรือแต่เพียงบางส่วน
	(๔) เป็นนิติบุคคลที่มีการให้บริการหรือทำธุรกรรมในลักษณะเช่นเดียวกับหน่วยงานทางการเงิน



                                                                                                    / หมวด ๔ ...


หมวด ๔
ผู้มีอำนาจควบคุม
_________________

ข้อ ๑๔  ผู้มีอำนาจควบคุมเหนือลูกค้า ให้หมายถึงบุคคลธรรมดาที่มีอำนาจควบคุมเหนือนิติบุคคล 
	ในกรณีของทรัสต์ ผู้มีอำนาจควบคุมหมายถึง ผู้ก่อตั้งทรัสต์ ทรัสตี ผู้คุ้มครองประโยชน์ ผู้รับ
ประโยชน์ หรือกลุ่มผู้รับประโยชน์ที่แท้จริงที่จำแนกตามประเภท หรือบุคคลธรรมดาอื่นใด
ที่มีอำนาจควบคุมสูงสุดเหนือทรัสต์ ในกรณีนิติสัมพันธ์อื่นนอกจากทรัสต์ ผู้มีอำนาจควบคุมหมายถึง บุคคลที่มีฐานะเทียบเท่าหรือคล้ายกัน 
ผู้มีอำนาจควบคุมตามข้อนี้ให้ตีความตามแนวทางการระบุผู้ได้รับผลประโยชน์ที่แท้จริงตามกฎหมาย
ว่าด้วยการป้องกันและปราบปรามการฟอกเงิน

หมวด ๕
หลักเกณฑ์และวิธีการพิจารณาถิ่นที่อยู่ การแจ้งและยืนยันข้อมูล 
และการตรวจสอบข้อมูลของผู้ที่ต้องถูกรายงาน
_________________

ข้อ ๑๕  ให้บัญชีทางการเงินเป็นบัญชีทางการเงินที่ต้องถูกรายงาน นับแต่วันที่บัญชีดังกล่าว
ถูกบ่งชี้ตามกระบวนการตรวจสอบบัญชีตามที่กำหนดในกฎกระทรวงนี้ เพื่อนำไปรายงานตามมาตรา ๑๘ 
ข้อ ๑๖  ในการพิจารณายอดคงเหลือหรือมูลค่าของบัญชี ให้ผู้มีหน้าที่รายงานพิจารณายอดคงเหลือ
หรือมูลค่าของบัญชีดังกล่าว ณ วันสุดท้ายของปีปฏิทิน
ข้อ ๑๗  ในการพิจารณาเกณฑ์ของยอดคงเหลือหรือมูลค่าของบัญชี ณ วันสุดท้ายของปีปฏิทิน 
ให้ผู้มีหน้าที่รายงานพิจารณาจากยอดคงเหลือหรือมูลค่าที่เกี่ยวข้อง ณ วันสุดท้ายของระยะเวลาการรายงาน
ที่สิ้นสุดในหรือภายในปีปฏิทินนั้น
ข้อ ๑๘  ให้ผู้มีหน้าที่รายงานสามารถเลือกดำเนินกระบวนการตรวจสอบบัญชีได้ในกรณีดังต่อไปนี้
	(๑) เลือกดำเนินกระบวนการตรวจสอบบัญชีสำหรับบัญชีที่เปิดในหรือหลังวันที่กฎกระทรวงนี้
ใช้บังคับตามที่กำหนดในหมวดนี้ เพื่อใช้ในการตรวจสอบบัญชีที่มีอยู่ในวันก่อนวันที่กฎกระทรวงนี้ใช้บังคับ  
ทั้งนี้ หลักเกณฑ์อื่น ๆ ตามหมวด ๖ การตรวจสอบบัญชีทางการเงินที่มีอยู่ในวันก่อนวันที่กฎกระทรวงนี้
ใช้บังคับ ที่ใช้บังคับกับบัญชีดังกล่าว ให้ยังคงใช้บังคับด้วย
(๒) เลือกดำเนินกระบวนการตรวจสอบบัญชีสำหรับบัญชีที่มีมูลค่าสูง เพื่อใช้ในการตรวจสอบ
บัญชีที่มีมูลค่าต่ำ 
ข้อ ๑๙  ให้บัญชีที่ถูกบ่งชี้เป็นบัญชีทางการเงินที่ต้องถูกรายงานตามหมวดนี้เป็นบัญชีทางการเงิน
ที่ต้องถูกรายงานในปีต่อ ๆ ไป เว้นแต่ผู้ถือบัญชีดังกล่าวจะสิ้นสุดการเป็นผู้ที่ต้องถูกรายงาน


                                                                                                        / ส่วนที่ ๑ ...

ส่วนที่ ๑
บัญชีของบุคคลธรรมดา 
_________________

ข้อ ๒๐  เมื่อมีการเปิดบัญชีใหม่ของบุคคลธรรมดา ให้ผู้มีหน้าที่รายงานต้องจัดให้ได้มาซึ่ง
เอกสารการรับรองตนเอง ซึ่งอาจกำหนดให้เป็นส่วนหนึ่งของเอกสารประกอบการเปิดบัญชี  เพื่อประโยชน์
ในการพิจารณาถิ่นที่อยู่ทางภาษีของผู้ถือบัญชี และต้องสามารถยืนยันความน่าเชื่อถือของเอกสาร
การรับรองตนเองดังกล่าวตามข้อมูลที่ผู้มีหน้าที่รายงานได้รับมาจากการเปิดบัญชีนั้น รวมถึงเอกสารใด ๆ 
ที่ได้รวบรวมตามหลักเกณฑ์ที่กฎหมายว่าด้วยการป้องกันและปราบปรามการฟอกเงินกำหนด
		ข้อ ๒๑  ในกรณีที่เอกสารการรับรองตนเองแสดงให้เห็นว่าผู้ถือบัญชีเป็นผู้ซึ่งมีถิ่นที่อยู่ในทาง
ภาษีในดินแดนของคู่สัญญาที่จะได้รับรายงาน ให้ผู้มีหน้าที่รายงานถือว่าบัญชีดังกล่าวเป็นบัญชี
ทางการเงินที่ต้องถูกรายงาน  ทั้งนี้ เอกสารการรับรองตนเองดังกล่าวจะต้องรวมถึงวันเดือนปีเกิด
และเลขประจำตัวผู้เสียภาษีของผู้ถือบัญชีที่เกี่ยวข้องกับคู่สัญญาที่จะได้รับรายงาน 
เอกสารการรับรองตนเองตามวรรคหนึ่งไม่ต้องระบุเลขประจำตัวผู้เสียภาษีของผู้ถือบัญชี
ในกรณีที่คู่สัญญาที่จะได้รับรายงานไม่มีการออกเลขประจำตัวผู้เสียภาษีให้แก่ผู้ถือบัญชี หรือกฎหมายภายในของคู่สัญญาที่จะได้รับรายงานไม่ได้ร้องขอให้ระบุเลขประจำตัวผู้เสียภาษีของผู้ถือบัญชี
 	ข้อ ๒๒  ในกรณีที่ปรากฏว่ามีการเปลี่ยนแปลงพฤติการณ์ที่เกี่ยวข้องกับบัญชีอันส่งผลทำให้
ผู้มีหน้าที่รายงานรู้หรือควรรู้ว่าต้นฉบับเอกสารการรับรองตนเองไม่ถูกต้องหรือไม่น่าเชื่อถือ  มิให้
ผู้มีหน้าที่รายงานเชื่อถือต้นฉบับเอกสารการรับรองตนเองดังกล่าว และต้องจัดให้ได้มาซึ่งเอกสาร
การรับรองตนเองที่ถูกต้องที่สามารถแสดงให้เห็นถึงถิ่นที่อยู่ทางภาษีของผู้ถือบัญชีนั้นได้

ส่วนที่ ๒
บัญชีของนิติบุคคล
_________________

ข้อ ๒๓  เมื่อมีการเปิดบัญชีใหม่ของนิติบุคคล ให้ผู้มีหน้าที่รายงานดำเนินการตรวจสอบบัญชี
ดังกล่าว หากพบว่าเป็นบัญชีที่ถือโดยนิติบุคคลซึ่งเป็นผู้ที่ต้องถูกรายงาน หรือโดยแพสซิฟเอ็นเอฟอี
ซึ่งมีผู้มีอำนาจควบคุมเป็นผู้ที่ต้องถูกรายงาน ให้บัญชีดังกล่าวเป็นบัญชีทางการเงินที่ต้องถูกรายงาน
ข้อ ๒๔  การพิจารณาว่านิติบุคคลเป็นผู้ที่ต้องถูกรายงาน ให้ผู้มีหน้าที่รายงานดำเนินการ
ดังต่อไปนี้
(๑) เมื่อมีการเปิดบัญชีใหม่ของนิติบุคคล ให้ผู้มีหน้าที่รายงานต้องจัดให้ได้มาซึ่งเอกสาร
การรับรองตนเอง ที่อาจกำหนดให้เป็นส่วนหนึ่งของเอกสารประกอบการเปิดบัญชี เพื่อประโยชน์
ในการพิจารณาถิ่นที่อยู่ทางภาษีของผู้ถือบัญชี และต้องสามารถยืนยันความน่าเชื่อถือของเอกสาร
                                                                                                                                 

                                                                                 / การรับรอง ...

การรับรองตนเองดังกล่าวตามข้อมูลที่ผู้มีหน้าที่รายงานได้รับจากการเปิดบัญชีนั้น รวมถึงเอกสารใด ๆ 
ที่ได้รวบรวมตามหลักเกณฑ์ที่กฎหมายว่าด้วยการป้องกันและปราบปรามการฟอกเงินกำหนด  ทั้งนี้
หากนิติบุคคลนั้นรับรองว่าไม่มีถิ่นที่อยู่ทางภาษี ให้ผู้มีหน้าที่รายงานพิจารณาตามที่อยู่ของสำนักงานใหญ่ของนิติบุคคลนั้นเพื่อกำหนดถิ่นที่อยู่ของผู้ถือบัญชีดังกล่าวได้
(๒) ในกรณีที่เอกสารการรับรองตนเองระบุว่าผู้ถือบัญชีเป็นผู้ที่มีถิ่นที่อยู่ในดินแดนของ
คู่สัญญาที่จะได้รับรายงาน ให้ผู้มีหน้าที่รายงานถือว่าบัญชีดังกล่าวเป็นบัญชีทางการเงินที่ต้องถูกรายงาน
เว้นแต่ผู้มีหน้าที่รายงานได้พิจารณาตามข้อมูลที่อยู่ในความครอบครอง หรือข้อมูลที่มีการเปิดเผยต่อ
สาธารณชนว่า ผู้ถือบัญชีไม่ใช่ผู้ที่ต้องถูกรายงานของคู่สัญญาที่จะได้รับรายงานดังกล่าวนั้น 
ข้อ ๒๕  ในการพิจารณาว่านิติบุคคลเป็นแพสซิฟเอ็นเอฟอีซึ่งมีผู้มีอำนาจควบคุมเป็นผู้ที่
ต้องถูกรายงาน ให้ผู้มีหน้าที่รายงานดำเนินการดังต่อไปนี้ ตามความเหมาะสม แล้วแต่กรณี 
(๑) ในการพิจารณาว่าผู้ถือบัญชีเป็นแพสซิฟเอ็นเอฟอีหรือไม่ ให้ผู้มีหน้าที่รายงานพิจารณา
ตามเอกสารรับรองตนเองจากผู้ถือบัญชีเพื่อแสดงให้เห็นถึงสถานะของผู้ถือบัญชี เว้นแต่ผู้มีหน้าที่รายงาน
มีข้อมูลที่อยู่ในความครอบครองหรือมีข้อมูลที่เปิดเผยต่อสาธารณชนว่าผู้ถือบัญชีเป็นแอ็กทิฟเอ็นเอฟอี 
หรือเป็นนิติบุคคลอื่นที่ไม่ใช่นิติบุคคลที่ดำเนินธุรกิจเกี่ยวกับการลงทุนตามข้อ ๘ ซึ่งมิใช่หน่วยงาน
ทางการเงินของคู่สัญญาที่เข้าร่วม 
(๒) ในการพิจารณาว่าผู้มีอำนาจควบคุมนั้นเป็นผู้มีอำนาจควบคุมของผู้ถือบัญชีหรือไม่
ให้ผู้มีหน้าที่รายงานพิจารณาตามข้อมูลที่รวบรวมและเก็บรักษาไว้ตามหลักเกณฑ์ที่กฎหมายว่าด้วยการป้องกันและปราบปรามการฟอกเงินกำหนด
(๓) ในการพิจารณาว่าผู้มีอำนาจควบคุมของแพสซิฟเอ็นเอฟอีเป็นผู้ที่ต้องถูกรายงานหรือไม่
ให้ผู้มีหน้าที่รายงานพิจารณาตามเอกสารการรับรองตนเองที่ได้จากผู้ถือบัญชี หรือผู้มีอำนาจควบคุมดังกล่าวนั้น

หมวด ๖
การตรวจสอบบัญชีทางการเงิน
ที่มีอยู่ในวันก่อนวันที่กฎกระทรวงนี้ใช้บังคับ
_________________

ข้อ ๒๖  ให้นำข้อ ๑๕ ข้อ ๑๖ ข้อ ๑๗ ข้อ ๑๘ และข้อ ๑๙ มาใช้บังคับแก่การดำเนินการ
ตามหมวดนี้ด้วย




                                                                                  / ส่วนที่ ๑ ...


ส่วนที่ ๑
บัญชีของบุคคลธรรมดา
_________________

ข้อ ๒๗  ให้บัญชีสัญญาประกันภัยมูลค่าเงินสดหรือสัญญาประกันชีวิตแบบเงินรายปีของ
บุคคลธรรมดา เป็นบัญชีที่ไม่ต้องถูกตรวจสอบ บ่งชี้ หรือรายงาน หากมีกฎหมายกำหนดห้ามผู้มีหน้าที่
รายงานขายประกันภัยตามสัญญาดังกล่าวให้แก่ผู้ซึ่งมีถิ่นที่อยู่ในดินแดนของคู่สัญญาที่จะได้รับรายงาน
		ข้อ ๒๘  ในกรณีบัญชีที่มีมูลค่าต่ำ ให้พิจารณาถิ่นที่อยู่ทางภาษีจากที่อยู่อาศัยปัจจุบันซึ่งเป็นข้อมูลล่าสุดของผู้ถือบัญชีที่ผู้มีหน้าที่รายงานมีอยู่ และมิใช่ที่อยู่อาศัยที่ใช้เพื่อการส่งเอกสาร  ทั้งนี้ กรณีบัญชีที่ไม่มีการเคลื่อนไหวให้ใช้ที่อยู่อาศัยที่ระบุในบัญชีดังกล่าวเป็นที่อยู่อาศัยปัจจุบัน ในช่วง
ระยะเวลาที่บัญชีนั้นไม่มีการเคลื่อนไหว
ในกรณีที่ผู้มีหน้าที่รายงานไม่มีข้อมูลที่อยู่อาศัยปัจจุบันของผู้ถือบัญชีตามวรรคหนึ่ง  ที่อาจเชื่อถือได้
ตามหลักฐานเอกสาร ให้ผู้มีหน้าที่รายงานสืบค้นข้อมูลในระบบฐานข้อมูลอิเล็กทรอนิกส์ที่ตนเก็บรักษาไว้
เพื่อหาข้อบ่งชี้ดังต่อไปนี้
(๑) เอกสารระบุตัวตนที่ระบุว่าผู้ถือบัญชีเป็นผู้ซึ่งมีถิ่นที่อยู่ในดินแดนของคู่สัญญาที่จะได้รับรายงาน
	(๒) ที่อยู่สำหรับส่งไปรษณีย์หรือที่อยู่อาศัยในปัจจุบัน และรวมถึงตู้รับไปรษณีย์ในคู่สัญญา
ที่จะได้รับรายงาน  
(๓) หมายเลขโทรศัพท์ในคู่สัญญาที่จะได้รับรายงาน และไม่มีหมายเลขโทรศัพท์ในประเทศไทย
	(๔) คำสั่งเพื่อโอนเงินเป็นประจำโดยอัตโนมัติไปยังบัญชีที่เก็บรักษาอยู่ในคู่สัญญาที่จะได้รับรายงาน 
ทั้งนี้ ไม่รวมถึงคำสั่งที่เกี่ยวกับบัญชีเงินฝาก
(๕) คำสั่งมอบอำนาจหรือคำสั่งให้อำนาจลงลายมือชื่อให้แก่ผู้ที่มีที่อยู่ในคู่สัญญาที่จะได้รับรายงาน 
ที่ยังมีผลใช้บังคับในปัจจุบัน หรือ
(๖) คำสั่ง “ผู้เก็บไปรษณีย์ไว้ให้” หรือที่อยู่ “ผู้รับไปรษณีย์แทน” ในคู่สัญญาที่จะได้รับรายงาน 
หากผู้มีหน้าที่รายงานไม่พบที่อยู่ของผู้ถือบัญชีในฐานข้อมูล
[bookmark: _Hlk136095419]ในกรณีที่ไม่ปรากฏข้อบ่งชี้ตามวรรคสอง ให้ผู้มีหน้าที่รายงานไม่ต้องดำเนินการตรวจสอบอื่นใด
อีกต่อไป จนกว่าจะมีการเปลี่ยนแปลงพฤติการณ์อันส่งผลให้ปรากฏข้อบ่งชี้อย่างหนึ่งอย่างใดเกี่ยวข้อง
กับบัญชีดังกล่าวนั้น หรือบัญชีดังกล่าวนั้นเปลี่ยนเป็นบัญชีที่มีมูลค่าสูง
ข้อ ๒๙  ในกรณีที่ปรากฏข้อบ่งชี้อย่างหนึ่งอย่างใดตามข้อ ๒๘ วรรคสอง (๑) ถึง (๕) จากการสืบค้นข้อมูลในระบบฐานข้อมูลอิเล็กทรอนิกส์ หรือมีการเปลี่ยนแปลงพฤติการณ์อันส่งผลให้ปรากฏข้อบ่งชี้อย่างหนึ่งอย่างใดเกี่ยวข้องกับบัญชีดังกล่าว ให้ผู้มีหน้าที่รายงานถือว่าผู้ถือบัญชีดังกล่าว
เป็นผู้ซึ่งมีถิ่นที่อยู่ทางภาษีของทุกคู่สัญญาที่จะได้รับรายงานที่มีข้อบ่งชี้นั้นระบุถึง เว้นแต่ผู้มีหน้าที่รายงาน
จะเลือกดำเนินการตามข้อ ๓๑ และบัญชีดังกล่าวเข้าข้อยกเว้นตามข้อ ๓๑ 



                                                                                     / ข้อ ๓๐ ...

ข้อ ๓๐  ในกรณีที่ปรากฏคำสั่ง “ผู้เก็บไปรษณีย์ไว้ให้” หรือ “ผู้รับไปรษณีย์แทน” จากการ
สืบค้นข้อมูลในระบบฐานข้อมูลอิเล็กทรอนิกส์ โดยไม่พบที่อยู่อื่นใด และไม่ปรากฏข้อบ่งชี้ตามข้อ ๒๘
วรรคสอง (๑) ถึง (๕) ของผู้ถือบัญชี ให้ผู้มีหน้าที่รายงานดำเนินการสืบค้นข้อมูลที่เก็บไว้ในรูปแบบ
กระดาษตามข้อ ๓๔ หรือจัดให้ได้มาซึ่งเอกสารการรับรองตนเองจากผู้ถือบัญชี หรือหลักฐานเอกสาร
ที่บ่งชี้ถิ่นที่อยู่ทางภาษีของผู้ถือบัญชีดังกล่าว  ทั้งนี้ หากการสืบค้นข้อมูลที่เก็บไว้ในรูปแบบกระดาษดังกล่าว
ไม่สามารถระบุข้อบ่งชี้ใด ๆ ได้ และการจัดให้ได้มาซึ่งเอกสารการรับรองตนเองหรือหลักฐานเอกสารนั้น
ไม่สามารถทำได้ ให้ผู้มีหน้าที่รายงานรายงานบัญชีนั้นเป็นบัญชีที่หาข้อมูลไม่ได้ต่ออธิบดีกรมสรรพากร
		ข้อ ๓๑  ในกรณีดังต่อไปนี้ แม้จะปรากฏข้อบ่งชี้ตามข้อ ๒๘ วรรคสอง ให้ผู้มีหน้าที่รายงานไม่ต้องถือว่าผู้ถือบัญชีเป็นผู้มีถิ่นที่อยู่ในคู่สัญญาที่จะได้รับรายงาน 
(๑) ข้อมูลของผู้ถือบัญชีปรากฏข้อบ่งชี้ตามข้อ ๒๘ วรรคสอง (๒) (๓) หรือ (๔)  แต่ข้อมูล
ที่ผู้มีหน้าที่รายงานได้รับ หรือเคยตรวจสอบและเก็บบันทึก ไม่ตรงกับข้อมูลดังต่อไปนี้ 
     (ก) เอกสารรับรองตนเองจากผู้ถือบัญชีซึ่งแสดงให้เห็นว่าผู้ถือบัญชีมีถิ่นที่อยู่ในดินแดน
ที่ไม่ใช่คู่สัญญาที่จะได้รับรายงาน และ
     (ข) หลักฐานเอกสารซึ่งแสดงให้เห็นว่าผู้ถือบัญชีเป็นผู้ที่ไม่ต้องถูกรายงาน
(๒) ข้อมูลของผู้ถือบัญชีปรากฏข้อบ่งชี้ตามข้อ ๒๘ วรรคสอง (๕) แต่ข้อมูลที่ผู้มีหน้าที่
รายงานได้รับ หรือเคยตรวจสอบและเก็บบันทึก ไม่ตรงกับข้อมูลดังต่อไปนี้
	(ก) เอกสารรับรองตนเองจากผู้ถือบัญชีซึ่งแสดงให้เห็นว่าผู้ถือบัญชีมีถิ่นที่อยู่ในดินแดน
ที่ไม่ใช่คู่สัญญาที่จะได้รับรายงาน หรือ
	(ข) หลักฐานเอกสารซึ่งแสดงให้เห็นว่าผู้ถือบัญชีเป็นผู้ที่ไม่ต้องถูกรายงาน
ข้อ ๓๒  ในกรณีที่เป็นบัญชีที่มีมูลค่าสูง ให้ผู้มีหน้าที่รายงานตรวจสอบด้วยการสืบค้นข้อมูล
ในระบบฐานข้อมูลอิเล็กทรอนิกส์ที่ตนเก็บรักษา สำหรับการหาข้อบ่งชี้ ตามข้อ ๒๘ วรรคสอง 
ข้อ ๓๓  ในกรณีที่ระบบฐานข้อมูลอิเล็กทรอนิกส์ของผู้มีหน้าที่รายงานมีรายการและปรากฏ
ข้อมูลทั้งหมดดังต่อไปนี้ ให้ผู้มีหน้าที่รายงานไม่ต้องสืบค้นข้อมูลเอกสารในรูปแบบกระดาษเพิ่มเติมอีก 
(๑) สถานะที่อยู่อาศัยของผู้ถือบัญชี
(๒) ที่อยู่อาศัยในปัจจุบัน หรือที่อยู่สำหรับส่งไปรษณีย์ที่เป็นปัจจุบันของผู้ถือบัญชีซึ่งอยู่ใน
แฟ้มข้อมูลของผู้มีหน้าที่รายงาน
(๓) หมายเลขโทรศัพท์ปัจจุบันของผู้ถือบัญชี (ถ้ามี) ที่เก็บอยู่ในแฟ้มข้อมูลปัจจุบันของ
ผู้มีหน้าที่รายงาน
(๔) คำสั่งเพื่อโอนเงินเป็นประจำโดยอัตโนมัติจากบัญชีหนึ่งไปยังอีกบัญชีหนึ่ง และรวมถึง
การโอนเงินไปยังบัญชีต่างสาขาของผู้มีหน้าที่รายงานหรือบัญชีในสาขาของสถาบันการเงินอื่น ในกรณีของบัญชีทางการเงินอื่นที่ไม่ใช่บัญชีเงินฝาก
(๕) ที่อยู่ “ผู้รับไปรษณีย์แทน” หรือคำสั่ง “ผู้เก็บไปรษณีย์ไว้ให้” ของผู้ถือบัญชี และ
(๖) คำสั่งมอบอำนาจหรือคำสั่งให้อำนาจลงลายมือชื่อให้แก่บุคคลอื่น เพื่อดำเนินการใด ๆ ที่เกี่ยวกับบัญชี 

                                                                                    / ข้อ ๓๔ ...

ข้อ ๓๔  ในกรณีที่ระบบฐานข้อมูลอิเล็กทรอนิกส์ดังกล่าวไม่ปรากฏข้อมูลทั้งหมดตามข้อ ๓๓ 
ให้ผู้มีหน้าที่รายงานตรวจสอบแฟ้มข้อมูลหลักปัจจุบันของผู้ถือบัญชี และตรวจสอบเอกสารที่เกี่ยวข้องกับบัญชีดังกล่าว เฉพาะในส่วนที่ไม่ปรากฏข้อมูลนั้นในแฟ้มข้อมูลหลักปัจจุบันของผู้ถือบัญชี เพื่อการหาข้อบ่งชี้ใด ๆ ตามข้อ ๒๘ วรรคสอง  ทั้งนี้ เอกสารดังกล่าวต้องเป็นเอกสารที่ผู้มีหน้าที่รายงานได้รับมา
ภายในช่วงระยะเวลาห้าปีที่ผ่านมา ดังต่อไปนี้ 
(๑) หลักฐานเอกสารที่เกี่ยวกับบัญชีซึ่งเป็นปัจจุบันมากที่สุด
(๒) สัญญาหรือเอกสารประกอบในการเปิดบัญชีซึ่งเป็นปัจจุบันมากที่สุด
(๓) เอกสารที่เป็นปัจจุบันมากที่สุด ที่ผู้มีหน้าที่รายงานได้รับตามกฎหมายว่าด้วยการป้องกัน
และปราบปรามการฟอกเงิน หรือเพื่อวัตถุประสงค์ตามหลักเกณฑ์การกำกับของกฎหมายอื่น
(๔) คำสั่งมอบอำนาจหรือคำสั่งให้อำนาจลงลายมือชื่อให้แก่บุคคลอื่นที่ยังมีผลใช้บังคับ
ในปัจจุบัน
(๕) คำสั่งเพื่อโอนเงินเป็นประจำโดยอัตโนมัติที่เป็นปัจจุบัน ทั้งนี้ ไม่รวมถึงคำสั่งที่เกี่ยวกับ
บัญชีเงินฝาก
ข้อ ๓๕  ในกรณีที่ได้ดำเนินการตามข้อ ๓๓ และข้อ ๓๔ แล้ว และปรากฏว่าผู้จัดการฝ่าย
ลูกค้าสัมพันธ์ที่เป็นผู้ดูแลบัญชีที่มีมูลค่าสูง รู้ว่าบัญชีดังกล่าวถือโดยผู้ซึ่งมีถิ่นที่อยู่ทางภาษีในดินแดน
ของคู่สัญญาที่จะได้รับรายงาน ให้ผู้มีหน้าที่รายงานถือว่าบัญชีดังกล่าวเป็นบัญชีทางการเงินที่ต้อง
ถูกรายงาน 
ข้อ ๓๖  เมื่อผู้มีหน้าที่รายงานตรวจสอบบัญชีแล้วให้ดำเนินการ ดังต่อไปนี้ แล้วแต่กรณี
(๑) ในกรณีที่ไม่ปรากฏข้อบ่งชี้ตามข้อ ๒๘ วรรคสอง สำหรับกระบวนการตรวจสอบบัญชี
ที่มีมูลค่าสูงและบัญชีดังกล่าวไม่ได้ถูกระบุว่าเป็นบัญชีที่ถือโดยผู้ที่ต้องถูกรายงานตามที่กำหนดในข้อ ๓๕ 
ให้ผู้มีหน้าที่รายงานไม่ต้องดำเนินการอื่นใดอีกต่อไปจนกว่าจะมีการเปลี่ยนแปลงพฤติการณ์อันส่งผลให้
มีข้อบ่งชี้อย่างหนึ่งอย่างใดเกี่ยวข้องกับบัญชีนั้น
(๒) ในกรณีที่ปรากฏข้อบ่งชี้ตามข้อ ๒๘ วรรคสอง (๑) ถึง (๕) หรือต่อมามีการเปลี่ยนแปลง
พฤติการณ์อันส่งผลให้ปรากฏข้อบ่งชี้อย่างหนึ่งอย่างใดเกี่ยวข้องกับบัญชีดังกล่าว ให้ผู้มีหน้าที่รายงานถือว่าบัญชีทางการเงินนั้นเป็นบัญชีทางการเงินที่ต้องถูกรายงานของทุกคู่สัญญาที่จะได้รับรายงานที่มี
ข้อบ่งชี้นั้นระบุถึง เว้นแต่ผู้มีหน้าที่รายงานจะเลือกดำเนินการตามข้อ ๓๑ และบัญชีดังกล่าวเข้าข้อยกเว้น
ตามข้อ ๓๑ 
(๓) ในกรณีที่ปรากฏคำสั่ง “ผู้เก็บไปรษณีย์ไว้ให้” หรือ “ผู้รับไปรษณีย์แทน” แต่ไม่พบ
ที่อยู่อื่นใด และไม่ปรากฏข้อบ่งชี้อื่นใดตามข้อ ๒๘ วรรคสอง (๑) ถึง (๕) ของผู้ถือบัญชี ให้ผู้มีหน้าที่
รายงานดำเนินการจัดให้ได้มาซึ่งเอกสารการรับรองตนเองจากผู้ถือบัญชีหรือหลักฐานเอกสารที่บ่งชี้ถิ่นที่อยู่
ทางภาษีของผู้ถือบัญชีดังกล่าว  ทั้งนี้ หากการจัดให้ได้มาซึ่งเอกสารการรับรองตนเองหรือหลักฐานเอกสารนั้น
ไม่สามารถทำได้ ให้ผู้มีหน้าที่รายงานรายงานบัญชีนั้นเป็นบัญชีที่หาข้อมูลไม่ได้ต่ออธิบดีกรมสรรพากร



                                                                                     / ข้อ ๓๗ ...

ข้อ ๓๗  ในกรณีบัญชีที่มีมูลค่าต่ำและต่อมาบัญชีดังกล่าวเปลี่ยนสถานะเป็นบัญชีที่มีมูลค่าสูง
ณ วันที่ ๓๑ ธันวาคม พ.ศ. ๒๕๖๖ หรือ ณ วันที่ ๓๑ ธันวาคม พ.ศ. ๒๕๖๗ ให้ผู้มีหน้าที่
รายงานดำเนินการตรวจสอบบัญชีตามหลักเกณฑ์ที่กำหนดไว้สำหรับบัญชีที่มีมูลค่าสูง ภายในปีปฏิทินถัดจากปีที่บัญชีเปลี่ยนสถานะเป็นบัญชีที่มีมูลค่าสูง และรายงานบัญชีทางการเงินที่ต้องถูกรายงานนั้นต่ออธิบดีกรมสรรพากรภายในวันที่ ๓๐ มิถุนายนของปีถัดไปเป็นประจำทุกปี
ข้อ ๓๘  เมื่อผู้มีหน้าที่รายงานได้ดำเนินการตรวจสอบบัญชีที่มีมูลค่าสูงโดยสมบูรณ์หรือ
ครบถ้วนแล้ว ผู้มีหน้าที่รายงานไม่ต้องดำเนินการตรวจสอบบัญชีนั้นในปีต่อ ๆ ไป เว้นแต่เป็นการดำเนินการ
โดยผู้จัดการฝ่ายลูกค้าสัมพันธ์ตามข้อ ๓๕ 
ในกรณีบัญชีที่ได้ดำเนินการตามวรรคหนึ่งเป็นบัญชีที่หาข้อมูลไม่ได้ ให้ผู้มีหน้าที่รายงานดำเนินการ
ตรวจสอบบัญชีดังกล่าวต่อไปเป็นประจำทุกปี จนกว่าบัญชีนั้นจะสิ้นสุดการเป็นบัญชีที่หาข้อมูลไม่ได้ 
ข้อ ๓๙  ในกรณีที่ปรากฏว่ามีการเปลี่ยนแปลงพฤติการณ์อันส่งผลให้ปรากฏข้อบ่งชี้อย่างหนึ่ง
อย่างใดเกี่ยวข้องกับบัญชีที่มีมูลค่าสูงนั้น ให้ผู้มีหน้าที่รายงานถือว่าบัญชีดังกล่าวเป็นบัญชีทางการเงิน
ที่ต้องถูกรายงานของทุกคู่สัญญาที่จะได้รับรายงานที่มีข้อบ่งชี้นั้นระบุถึง เว้นแต่ผู้มีหน้าที่รายงานจะเลือก
ดำเนินการตามข้อ ๓๑ และบัญชีดังกล่าวเข้าข้อยกเว้นตามข้อ ๓๑ 
ข้อ ๔๐  ผู้มีหน้าที่รายงานต้องจัดให้มีกระบวนการเพื่อให้เกิดความมั่นใจได้ว่าผู้จัดการฝ่าย
ลูกค้าสัมพันธ์จะสามารถระบุการเปลี่ยนแปลงพฤติการณ์ของบัญชี เช่น เมื่อผู้จัดการฝ่ายลูกค้าสัมพันธ์
ได้รับแจ้งว่าผู้ถือบัญชีมีการเปลี่ยนที่อยู่ทางไปรษณีย์ใหม่ในคู่สัญญาที่จะได้รับรายงาน ผู้มีหน้าที่รายงาน
จะต้องถือว่าที่อยู่ใหม่ดังกล่าวเป็นการเปลี่ยนแปลงพฤติการณ์ของบัญชี และหากผู้มีหน้าที่รายงานเลือก
ดำเนินการตามข้อ ๓๑ ให้ผู้มีหน้าที่รายงานต้องจัดให้ได้มาซึ่งเอกสารตามที่เห็นสมควรจากผู้ถือบัญชี
ข้อ ๔๑  การตรวจสอบบัญชีทางการเงินของบุคคลธรรมดาที่มีอยู่ในวันก่อนวันที่กฎกระทรวงนี้
ใช้บังคับ ให้ผู้มีหน้าที่รายงานดำเนินการให้แล้วเสร็จภายในระยะเวลาดังต่อไปนี้
(๑) บัญชีที่เป็นบัญชีที่มีมูลค่าต่ำ ให้ตรวจสอบบัญชีดังกล่าวและรายงานข้อมูลบัญชีทางการเงิน
ที่ต้องถูกรายงานต่ออธิบดีกรมสรรพากรภายในวันที่ ๓๐ มิถุนายน พ.ศ. ๒๕๖๗
(๒) บัญชีที่เป็นบัญชีที่มีมูลค่าสูง ณ วันที่ ๓๑ ธันวาคม พ.ศ. ๒๕๖๕ ให้ตรวจสอบบัญชี
ดังกล่าวให้แล้วเสร็จและรายงานข้อมูลบัญชีทางการเงินที่ต้องถูกรายงานต่ออธิบดีกรมสรรพากรภายใน
หนึ่งเดือนนับแต่วันที่กฎกระทรวงนี้ใช้บังคับ 
(๓) บัญชีที่เป็นบัญชีที่มีมูลค่าสูง ณ วันก่อนวันที่กฎกระทรวงนี้ใช้บังคับ ให้ตรวจสอบบัญชี
ดังกล่าวและรายงานข้อมูลบัญชีทางการเงินที่ต้องถูกรายงานต่ออธิบดีกรมสรรพากรภายในวันที่ ๓๐ มิถุนายน
พ.ศ. ๒๕๖๗ 




                                                                                                   / ส่วนที่ ๒ ...



ส่วนที่ ๒
บัญชีของนิติบุคคล
_________________

ข้อ ๔๒  ให้บัญชีของนิติบุคคลที่มีอยู่ในวันก่อนวันที่กฎกระทรวงนี้ใช้บังคับ ซึ่งมียอดเงินรวม
หรือมีมูลค่ารวมของบัญชีเกินเจ็ดล้านห้าแสนบาท ณ วันที่ ๓๑ ธันวาคม พ.ศ. ๒๕๖๕ หรือ ณ วันก่อน
วันที่กฎกระทรวงนี้ใช้บังคับ และบัญชีซึ่งมียอดเงินรวมหรือมีมูลค่ารวมของบัญชีไม่เกินเจ็ดล้านห้าแสนบาท
ณ วันที่ ๓๑ ธันวาคม พ.ศ. ๒๕๖๕ หรือวันก่อนวันที่กฎกระทรวงนี้ใช้บังคับ โดยต่อมามียอดเงินรวม
หรือมูลค่ารวมของบัญชีเกินเจ็ดล้านห้าแสนบาท ณ วันสุดท้ายของปีปฏิทินถัดไป เป็นบัญชีที่ต้อง
ถูกตรวจสอบ ตามที่กำหนดในส่วนนี้
ข้อ ๔๓  ให้ผู้มีหน้าที่รายงานดำเนินการตรวจสอบบัญชีตามข้อ ๔๒ หากพบว่า
เป็นบัญชีที่ถือโดยนิติบุคคลซึ่งเป็นผู้ที่ต้องถูกรายงาน หรือโดยแพสซิฟเอ็นเอฟอีซึ่งมีผู้มีอำนาจควบคุมเป็นผู้ที่ต้องถูกรายงาน ให้บัญชีดังกล่าวเป็นบัญชีทางการเงินที่ต้องถูกรายงาน 
ข้อ ๔๔  ในการพิจารณาว่านิติบุคคลเป็นผู้ที่ต้องถูกรายงาน ให้ผู้มีหน้าที่รายงานดำเนินการ
ดังต่อไปนี้
(๑) ตรวจสอบข้อมูลที่เก็บรักษาเพื่อการปฏิบัติตามกฎเกณฑ์กำกับดูแลตามกฎหมาย
หรือเพื่อการจัดการลูกค้าสัมพันธ์ รวมถึงข้อมูลที่รวบรวมตามกฎหมายว่าด้วยการป้องกันและปราบปราม
การฟอกเงิน เพื่อพิจารณาว่าข้อมูลดังกล่าวนั้นระบุว่าผู้ถือบัญชีเป็นผู้ซึ่งมีถิ่นที่อยู่ในดินแดนของคู่สัญญา
ที่จะได้รับรายงานหรือไม่  ทั้งนี้ เพื่อประโยชน์ในการนี้ ข้อมูลที่ระบุว่า ผู้ถือบัญชีเป็นผู้ซึ่งมีถิ่นที่อยู่
ในดินแดนของคู่สัญญาที่จะได้รับรายงานนั้น ได้แก่ สถานที่ที่ก่อตั้งหรือจัดตั้งองค์กร หรือที่อยู่ในดินแดน
ของคู่สัญญาที่จะได้รับรายงาน 
(๒) ในกรณีที่ข้อมูลระบุว่าผู้ถือบัญชีเป็นผู้ซึ่งมีถิ่นที่อยู่ในดินแดนของคู่สัญญาที่จะได้รับรายงาน 
ให้ผู้มีหน้าที่รายงานถือว่าบัญชีดังกล่าวเป็นบัญชีทางการเงินที่ต้องถูกรายงาน เว้นแต่ผู้มีหน้าที่รายงาน
ได้รับเอกสารรับรองตนเองจากผู้ถือบัญชี หรือได้พิจารณาตามข้อมูลที่อยู่ในความครอบครองหรือข้อมูล
ที่มีการเปิดเผยต่อสาธารณชนว่า ผู้ถือบัญชีไม่ใช่ผู้ที่ต้องถูกรายงานของคู่สัญญาที่จะได้รับรายงาน
ข้อ ๔๕  ในการพิจารณาว่านิติบุคคลเป็นแพสซิฟเอ็นเอฟอีซึ่งมีผู้มีอำนาจควบคุมเป็นผู้ที่ต้อง
ถูกรายงาน ให้ผู้มีหน้าที่รายงานดำเนินการ ดังต่อไปนี้ ตามความเหมาะสม แล้วแต่กรณี
(๑) ในการพิจารณาว่าผู้ถือบัญชีเป็นแพสซิฟเอ็นเอฟอีหรือไม่ ให้ผู้มีหน้าที่รายงานต้องจัดให้
ได้มาซึ่งเอกสารรับรองตนเองจากผู้ถือบัญชี เพื่อแสดงให้เห็นถึงสถานะของผู้ถือบัญชี เว้นแต่ผู้มีหน้าที่
รายงานมีข้อมูลอยู่ในความครอบครองหรือข้อมูลที่เปิดเผยต่อสาธารณชนว่า ผู้ถือบัญชีเป็นแอ็กทิฟเอ็นเอฟอี
หรือเป็นนิติบุคคลอื่นที่ไม่ใช่นิติบุคคลที่ดำเนินธุรกิจเกี่ยวกับการลงทุนตามข้อ ๘ ซึ่งมิใช่หน่วยงานทางการเงิน
ของคู่สัญญาที่เข้าร่วม



                                                                                      / (๒) ใน ...

(๒) ในการพิจารณาว่าผู้มีอำนาจควบคุมนั้นเป็นผู้มีอำนาจควบคุมของผู้ถือบัญชีหรือไม่
ให้ผู้มีหน้าที่รายงานพิจารณาตามข้อมูลที่รวบรวมและเก็บรักษาไว้ตามหลักเกณฑ์ที่กฎหมายว่าด้วยการป้องกันและปราบปรามการฟอกเงินกำหนด
(๓) ในการพิจารณาว่าผู้มีอำนาจควบคุมของแพสซิฟเอ็นเอฟอีเป็นผู้ที่ต้องถูกรายงานหรือไม่
ให้ผู้มีหน้าที่รายงานพิจารณาตามข้อมูลดังต่อไปนี้
     (ก) ข้อมูลที่รวบรวมและเก็บรักษาไว้ตามหลักเกณฑ์ที่กฎหมายว่าด้วยการป้องกันและ
ปราบปรามการฟอกเงินกำหนด ในกรณีของบัญชีซึ่งถือโดยเอ็นเอฟอีตั้งแต่หนึ่งรายขึ้นไป และมียอดเงิน
รวมหรือมูลค่ารวมไม่เกินสามสิบล้านบาท หรือ
     (ข) เอกสารการรับรองตนเองที่ได้จากผู้ถือบัญชี หรือผู้มีอำนาจควบคุมในดินแดนที่ผู้มีอำนาจควบคุมมีถิ่นที่อยู่ทางภาษี
ข้อ ๔๖  ในกรณีที่มีการเปลี่ยนแปลงพฤติการณ์อันมีผลทำให้ผู้มีหน้าที่รายงานรู้หรือควรรู้
ว่าเอกสารการรับรองตนเองหรือเอกสารอื่น ๆ ที่เกี่ยวข้องกับบัญชีนั้นไม่ถูกต้องหรือไม่น่าเชื่อถือ 
ให้ผู้มีหน้าที่รายงานดำเนินการตรวจสอบบัญชีดังกล่าวตามหลักเกณฑ์ที่กำหนดในส่วนนี้อีกครั้ง
ข้อ ๔๗  การตรวจสอบบัญชีทางการเงินของนิติบุคคลที่มีอยู่ในวันก่อนวันที่กฎกระทรวงนี้ใช้บังคับ
ให้ผู้มีหน้าที่รายงานดำเนินการให้แล้วเสร็จภายในระยะเวลาดังต่อไปนี้
	(๑) บัญชีที่เป็นบัญชีที่มียอดรวมหรือมูลค่ารวมเกินเจ็ดล้านห้าแสนบาท ณ วันที่ ๓๑ ธันวาคม
พ.ศ. ๒๕๖๕ หรือ ณ วันก่อนวันที่กฎกระทรวงนี้ใช้บังคับ ให้ตรวจสอบและรายงานข้อมูลบัญชี
ทางการเงินที่ต้องถูกรายงานต่ออธิบดีกรมสรรพากรภายในวันที่ ๓๐ มิถุนายน พ.ศ. ๒๕๖๗
	(๒) บัญชีที่ยอดรวมหรือมีมูลค่ารวมไม่เกินเจ็ดล้านห้าแสนบาท 
		(ก) ณ วันที่ ๓๑ ธันวาคม พ.ศ. ๒๕๖๕ แต่เกินเจ็ดล้านห้าแสนบาท ณ วันที่
๓๑ ธันวาคม พ.ศ. ๒๕๖๖
		(ข) ณ วันก่อนวันที่กฎกระทรวงนี้ใช้บังคับ แต่เกินเจ็ดล้านห้าแสนบาท ณ วันที่ ๓๑ ธันวาคม พ.ศ. ๒๕๖๗  
	ให้ตรวจสอบบัญชีตาม (๒) และรายงานข้อมูลบัญชีทางการเงินที่ต้องถูกรายงานต่ออธิบดี
กรมสรรพากรภายในวันที่ ๓๐ มิถุนายนของปีถัดจากปีที่ยอดรวมหรือมูลค่ารวมเกินเจ็ดล้านห้าแสนบาท

หมวด ๗
หลักเกณฑ์เพิ่มเติมในการตรวจสอบข้อมูล
_________________

ข้อ ๔๘  หากผู้มีหน้าที่รายงานรู้หรือควรรู้ว่าเอกสารการรับรองตนเองหรือหลักฐานเอกสาร
ไม่ถูกต้องหรือไม่น่าเชื่อถือ มิให้ผู้มีหน้าที่รายงานเชื่อถือเอกสารการรับรองตนเองหรือหลักฐานเอกสารดังกล่าว 


                                                                                      / ข้อ ๔๙ ...
ข้อ ๔๙  ในกรณีบัญชีทางการเงินที่ถือโดยผู้รับประโยชน์ที่เป็นบุคคลธรรมดาในสัญญา
ประกันภัยมูลค่าเงินสดหรือสัญญาประกันชีวิตแบบเงินรายปี ให้ผู้มีหน้าที่รายงานอาจสันนิษฐานได้ว่า
บุคคลธรรมดาซึ่งเป็นผู้รับประโยชน์จากการเสียชีวิตของผู้ถือกรมธรรม์ซึ่งเป็นสัญญาประกันภัยมูลค่าเงินสด
หรือสัญญาประกันชีวิตแบบเงินรายปี ไม่เป็นผู้ที่ต้องถูกรายงาน และอาจถือว่าบัญชีทางการเงินดังกล่าว
เป็นบัญชีที่ไม่ต้องถูกรายงาน เว้นแต่ผู้มีหน้าที่รายงานรู้ว่าผู้รับประโยชน์เป็นผู้ที่ต้องถูกรายงาน หรือควรรู้ว่า
ผู้รับประโยชน์เป็นผู้ที่ต้องถูกรายงาน หากผู้มีหน้าที่รายงานมีข้อมูลที่เกี่ยวข้องกับผู้รับผลประโยชน์
ที่มีข้อบ่งชี้ตามส่วนที่ ๑ บัญชีของบุคคลธรรมดา ของหมวด ๖ การตรวจสอบบัญชีทางการเงินที่มีอยู่
ในวันก่อนวันที่กฎกระทรวงนี้ใช้บังคับ ให้ผู้มีหน้าที่รายงานดำเนินการตรวจสอบตามหลักเกณฑ์ที่กำหนด
ในส่วนที่ ๑ บัญชีของบุคคลธรรมดา ของหมวด ๖ การตรวจสอบบัญชีทางการเงินที่มีอยู่ในวันก่อน
วันที่กฎกระทรวงนี้ใช้บังคับ
ข้อ ๕๐  เพื่อประโยชน์ในการคำนวณหายอดเงินรวมหรือมูลค่ารวมของบัญชีทางการเงิน
ให้ผู้มีหน้าที่รายงานต้องรวมหรือต้องพิจารณาบัญชีทางการเงินซึ่งถือโดยบุคคลธรรมดาหรือนิติบุคคล แล้วแต่กรณี ที่อยู่ในความครอบครองดูแลของตน หรือของนิติบุคคลที่มีความสัมพันธ์กันกับตนทั้งหมด แต่เฉพาะเท่าที่ระบบคอมพิวเตอร์ของผู้มีหน้าที่รายงานจะสามารถเชื่อมโยงไปถึงบัญชีทางการเงิน
โดยอ้างอิงองค์ประกอบของข้อมูล เช่น เลขประจำตัวของลูกค้า หรือเลขประจำตัวผู้เสียภาษีของผู้ถือบัญชี
และให้รวมยอดเงินรวมหรือมูลค่ารวมดังกล่าวเข้าด้วยกัน 
ในกรณีบัญชีทางการเงินที่มีผู้ถือบัญชีร่วมกัน ให้ผู้มีหน้าที่รายงานต้องนำยอดเงินรวมหรือ
มูลค่ารวมของบัญชีทางการเงินทั้งหมดของบัญชีทางการเงินที่ถือร่วมกันมานับรวมเป็นยอดเงินรวมหรือ
มูลค่ารวมของผู้ถือบัญชีแต่ละรายดังกล่าว
ข้อ ๕๑  เพื่อประโยชน์ในการคำนวณหายอดเงินรวมหรือมูลค่ารวมของบัญชีทางการเงินซึ่งถือ
โดยบุคคลธรรมดาหรือนิติบุคคล เพื่อพิจารณาว่าบัญชีทางการเงินดังกล่าวเป็นบัญชีที่มีมูลค่าสูงหรือไม่ 
ให้ผู้มีหน้าที่รายงานนำยอดเงินรวมและมูลค่ารวมของบัญชีทางการเงินทุกบัญชีที่ผู้จัดการฝ่ายลูกค้าสัมพันธ์รู้
หรือควรรู้ว่าเป็นบัญชีเดียวกันทั้งที่เป็นเจ้าของโดยตรงหรือเป็นเจ้าของโดยอ้อม มีอำนาจควบคุม
หรือจัดตั้งขึ้น นอกจากการจัดการในฐานะผู้ได้รับความไว้วางใจมารวมในการคำนวณ
ข้อ ๕๒  ในกรณีบัญชีทางการเงินที่อยู่ในความครอบครองดูแลของผู้มีหน้าที่รายงานที่อยู่ในสกุลเงิน
ดอลลาร์สหรัฐ และรวมถึงสกุลเงินอื่น ให้ผู้มีหน้าที่รายงานแปลงค่าเป็นสกุลเงินบาท โดยให้ใช้อัตราซื้อ
ถัวเฉลี่ยของสกุลเงินตามประกาศของธนาคารแห่งประเทศไทย ณ วันที่ต้องมีการพิจารณาเกณฑ์ของ
ยอดคงเหลือหรือมูลค่าของบัญชีที่มีอยู่ในวันก่อนวันที่กฎกระทรวงนี้ใช้บังคับ

